text:
Tirego ya Tswelelopele le Togamaano ka poeletso ya Pholisi le Leano la Dipuo
19 Diphalane 2017
Tirego ya tlwaelo e e rulagantsweng ya ditherisano go boeletsa Pholisi le Leano la Dipuo mo YBB e mo tseleng mme e tla diragala ka 2018. Ka nako e go akanngwa gore mefuta ya batsayakarolo ba tla kopiwa go fana ka pegelokarabo le dikakanyo tsa bone (jk. batsayakarolo jaaka Diboto tsa Magoro, Baithuti ba Kgale, Senete, Khansele, Baakatemi, badiri ba kemonokeng, IF le Baemedi ba baithuti jj.)
Jaaka tlhabololo le poeletso ya ditokomane tsotlhe tsa dipholisi tse di botlhokwa, tlhabololo le poeletso, Botsamaisi ba YBB bo amogela dikakanyo le ditshitshinyo mme go batliwa gore go nne le ditšhono mo tse di ka tlisiwang mme di akanyediwe. Tlhaeletsano ya Memorantamo e e na le maikaelelo a gore e tlhalose tiro e e setseng e dirilwe go fitlhela jaanong jaana. Tse di diragetse ka mo teng ga dikaelo tse di botlhokwa tse di filweng diyunibesiti go tswa go Tona ya Thutogodimo le Katiso, le gape go tswa mo dipuisanong tse di botlhokwa tse di diragetseng ka ngwaga e kwa Seneteng mo tlase ga kaelo ya Komiti ya Poeletso ya Pholisi ya Leano la Dipuo.
Maikaelelo a a Totobetseng a Tlhaeletsano e ke a mabedi:
- Go fana ka pegelokarabo ka tswelelopele e e ileng ya diragala go tloga ka Seetebosigo 2017 ka nako e pholisi ya tlhomo ya Komiti ya Poeletso ya Pholisi ya Leano la Dipuo e ne ya buisanwa kwa kopanong e e seng ya tlwaelo ya Senete, le
- go fana ka kakanyo ya togamaano ya ditirego tsa bokamoso le tswelelopele ya poeletso ya ditokomane tse.
Tswelelopele go tloga ka Senete ya Seetebosigo 2017 mo go ilweng ga buisanwa ka Pholisi le Leano la Dipuo (PLD):
- PLD e ile ya ntšhwafatswa, go tsamaisana le dipuisano kwa Seneteng le tiro e e dirilweng ke Setlhopha sa Tiro sa PLD, e siametse tlhagiso go batsayakarolo botlhe ba ba biditsweng, gore go tsamaisane le tlhagiso kwa dibotong tsa magoro gore di buisane mme di fane ka dipegelokarabo.
- PLD e ne ya gorosiwa le kwa Ditirelong tsa Semolao gore ba se atlhole go ya ka dikaelo tsa semmuso tsa Aforikaborwa.
- Tlhaloso ya porojeke ya patlisiso ya thuno ya dipuo le Lenaanetlhatlhobo di ile tsa fetswa gore go diriwe kopo ya dietiki, gore di buisanwe le modulasetulo wa Komiti ya Dietiki tsa YBB ya Mabaka a Dipuo pele ga gore e tlhagisiwe semmuso go ka dumelwa.
- Dipotso tsa tlhomo tsa baithuti ba pele ga kalogo le ba morago ga kalogo le tsa badirammogo tsa porojeke ya patlisiso ya thuno di ne tsa ntšhwafatswa go tsamaisana le dipegelokarabo tsa go tswa kwa setlhopheng sa Tiro sa PLD.
- Dithulaganyo tsa letsatsi la 31 Diphalane 2017 tsa go tshwara simposiamo ya dipuo mo thutong ka letlha leo di a tswelela.
Ditlha tsa dithulaganyo tsa ditirego tsa 2017 le 2018 ka ga PLD (Ditlha tsa makgaolakgang ke ka ditlhaka tse dintsho):
- Simposiamo ka ga Dipuo mo thutong - 31 Diphalane 2017
- Go tsenya tshedimosetso go tswa mo Simposiamong mo teng ga PLD – 30 Ngwanaitseele 2017
- Go fetsa kopo ya dietiki ya porojeke ya patlisiso ya thuno ya dipuo - magare a Diphalane 2017
- Tumelo ya kopo ya dietiki ya porojeke ya patlisiso ya thuno ya dipuo – 2017-2018 (ikaega ka Komiti ya Dietiki tsa YBB ya Mabaka a Dipuo)
- Tlhagiso ya dipotsolotso tsa porojeke ya patlisiso ya thuno ya dipuo kwa Ditirelong tsa Mananepalo gore di atlholwe - mafelo a Diphalane 2017
- Go fetsa ka dipotsolotso tsa porojeke ya patlisiso ya thuno ya dipuo morago ga go amogela dipegelokarabo go tswa kwa Ditirelong tsa Mananepalo - mafelo a Ngwanaitseele 2017
- Go baakanya dipotsolotso tsa thuno ya dipuo go ka dirisiwa ka mokgwa wa seileketeroniki go ka dira patlisiso jalo ka seileketeroniki - mafelo a Ngwanaitseele 2017
- Tlhagiso ya PLD gore e buisanwe ke diboto tsa Magoro le batsayakarolo ba ba biditsweng leina ka letlha le le tshwanang - letlha la go tswala ga mananetema a dikopano tsa ntlha tsa Diboto tsa Magoro tsa 2018, gongwe kwa bogareng jwa Tlhakole
- Go tlhomela ga Patlisiso ya seileketeroniki ya thuno ya dipuo - 1 Mopitlwe 2018
- Letlha la Makgaolakgang la dipegelokarabo go tswa kwa Dibotong tsa Magoro le batsayakarolo ba bangwe kwa ofising ya Mokwadisi - 9 Mopitlwe 2018
- Go Tswala ga Patlisiso ya seileketeroniki ya thuno ya dipuo - 16 Mopitlwe 2018
- Go fetsa ga tiro ya go kgobokantsha dipegelokarabo tsa patlisiso ya seileketeroniki ya thuno ya dipuo ke PLD go tswa go batsayakarolo le patlisiso - 29 Mopitlwe 2018
- Ntšhwafatso ya PLD gore e tsamaisane le dipegelokarabo tsa batsayakarolo le tsa thuno - pele ga letlha la lenanetema la Kopano ya Senete mo go 2018
- PLD ya tlhomo ya bofelo ya PLD e fiwa Senete - Motsheganong 2018
- Poeletso ya PLD ya tlhomo pele ga letlha la go tswalwa ga lenanetema la kopano ya Khansele ya Seetebosigo 2018
- Tumelo ya PLD ke Khansele - Seetebosigo 2018
Setlhopha sa Tiro sa PLD, Tiro le Tlhaloso ya Tiro e e dumetsweng ke Taolobolaodi jwa Yunibesiti le Senete ka Diphalane 2016, e tla amogelwa pegelokarabo le go nna karolo ya tirego ya go tlhama mme go tla fanwa ka repoto kwa Seneteng go ya kwa bogareng jwa 2018 le go solofela tumelo ya Khansele ka kopano ya Seetebosigo 2018.
Se tšhono e e tlhagafatsang go tsaya kgato e e latelang go nna yunibesiti e e gatelang pele go diragatsa bopuontsi mme re solofela gore mongwe le mongwe o tla tsaya karolo le go ema nokeng tirego e.
Dipotso ka ga tirego le PLD ya tlhomo di ka romelwa kwa go Johan Blaauw. Setlhopha sa Tirelo sa PLD se se nang le Modulasetulo wa DVC wa go ruta le go ithuta, le ene a ka nna a fetisa tshedimosetso jaaka tiro e tswelela.
A re dirisaneng mme re tseye karolo gotlhelele fa ditšhono tse di farologaneng di tlhagelela gore re boeletse Pholisi le Leano la rona la Dipuo.
DIPHETOGO TSA KALENTARA YA AKATEMI YA 2017
26 Phukwi 2017
Ka kopo, ela tlhoko matlha a a latelang a mašwa a ditlhatlhobo jaaka a dumeletswe ke Taolobolaodi jwa yunibesiti, yunibesithi:
Baithuti ba mo Dikhamphaseng:
Dipampiri tsa tlhatlhobo ya tšhono ya ntlha jaanong jaana a a rulagantsweng a letlha la 17 Ngwanaitseele (Nov.) 2017 a tla isiwa kwa letlheng la 27 Diphalane (Oct.) (letlha le le ne le beilwe e le letsatsi la 'Go se nne le dithuto' ). Diphetogo tse dingwe tse dinnye tsa dinanetiro tsa tlhatlhobo gongwe di ka tlhokega fa go lebelelwa tlhatlaganyo ya dipampiri tsa tlhatlhobo.
Dipampiri tsa tlhatlhobo tsa tšhono ya bobedi tse di rulagantsweng tsa letlha la 25 Ngwanaitseele go fitlhela ka la 6 Sedimonthole di tla rulagangwa sešwa ka nako go tloga ka 23 Ngwanaitseele go ya go 4 Sedimonthole.
Baithuti ba kwa Kgakala:
Dipampiri tse di beetsweng letlha la 22 Ngwanaitseele di tla kwadiwa ka 27 Diphalane.
Ke dipampiri tsa tlhatlhobo ya tšhono ya ntlha tsa 17 Ngwanaitseele tse di tshwanang le tsa baithuti ba mo dikhamphaseng fela tse di tla sutisiwang go tswa kwa 17 Ngwanaitseele go ya kwa 27 Diphalane. Dipampiri tse di sa tshwaneng le tsa baithuti ba mo dikhamphaseng di santse di tla kwadiwa ka 17 Ngwanaitseele.
Kanego go tswa go motlatsa-mokanseliri wa Yunibesiti ya Bokone-Bophirima ka ga mabaka a dikgato tsa kgalemo tsa baithuti.
18 Phukwi 2017
Lebaka le le ne la emisiwa pele gompieno mme le sasepenšene ya nakonyana ya moithuti yo amiwang e ne ya tlosiwa, gore moithuti a kgone go tswelela ka dithuto.
Morago ga go rerisana le maloko a setlhopha sa botsamaisi ba bagolo ba me, ba ba nneng ba le teng mathapama a gompieno, ke akantse gore kgetsi kgatlhanong le moithuti wa bobedi ga e ye go tswelela mme e tlaa gogelwa morago. Se se eme jalo ka gore bopaki jo bo tlisitsweng ga bo bontshe sentle go ka dumelela tswelelopele ya kgetsi kgotsa lebaka.
Setlhopha sa me le nna re ile ra dira ka maatla go aga setso sa go tsenyeletsa le go kopantsha botlhe le go amogela le go tlamparela pharologano ya morafe wa yunibesiti ya rona mme re ntse re eletse tlhoko tikologo ya hisetori ya rona. Ditiragalo tsa mofuta o di kgatlhanong le tsotlhe tse mme re tshwanetse go kopa tshwarelo mo badirammogong le mo baithuting ba YBB le gape mo baaging ka bophara. Go bonagala sentle gore re tshwanetse go dira go feta mo maikemisetsong a rona a go ruta baithuti go phela le go direla mo Aforikaborwa, ka mo moweng wa maikemisetso a rona le mo mekgweng ya rona le mo tlase ga molaotheo wa naga ya rona.
Taolobolaodi ya yunibesiti e ganela tiro e nngwe kapa e nngwe ya tlhophololo le go senya botso ka maemo a a maatla thata. Se se thulana gotlhelele le mekgwa ya rona ya YBB mme ditiro tse di kgatlhanong le matsapa a rona a go direla bosiamisi jwa boago. Re tla tswelela go dira ka maatla go aga setso se se tlaa kgatlhisang morafe wa yunibesiti le setšhaba sotlhe sa Aforikaborwa.
Fa o na le dipotso: Mor Louis Jacobs (082 901 6435)
Molao o Mošwa wa Yunibesiti ya Bokone-Bophirima o gatisitswe mo Kaseteng ya Mmuso
28/03/2017
Molao o Mošwa wa Yunibesiti ya Bokone-Bophirima(YBB) o gatisitswe mo Kaseteng ya Mmuso ka letsatsi la 24 Mopitlwe 2017 ka Labotlhano mme le dumeletswe mme le tsentswe mo molaong jaanong.
Se se nnile tiro e kgolo ya dingwaga di le tharo e e nneng e eteletwe pele ke togamaano e ntšhwa e latetswe ke popego e e ntšhwa tse di amogetsweng ke Khansele Ya YBB. Tse di ne di le motheo wa Molao o Mošwa o o amogetsweng ke Tona ya Thutogodimo le Katiso, Ng Blade Nzimande.
Molao o tlhalosa mme o laola gore YBB e busiwa jang, le gore batlatsadiofisi ke mang le gore badiri ba thapiwa jang, ba duelwa jang le gore ba laolwa jang, tiro ya diyuniene, merero ya baithuti le gore go abelwa jang didikerii tsa tlotlo le dikabelo.
Kgatiso le Kamogelo ya Molao o re fa tetlelo ya go tlhomela le go dirisa popego e e ntšhwa e e amogetsweng.
Lebelela molaetsa wa ga Mop Dan Kgwadi ka ga tsela ya go ya pele.
Tobetsa fa go bona Molao o Molao o Mošwa wa YBB.
Tswelelopele ka dikopo tsa NSFAS
1 Tlhakole 2017
Kopano e go ne go tsene maloko a di-EXCO tsa Universities South Africa (USAf), le modulasetulo wa Boto ya NSFAS le baemedi ba Lefapha la Thutogodimo le Katiso (DHET) e ne ya tshwarwa ka Lamatlhatso ka 28 Firikgong 2017 go bua ka ga mokgwa o tiro go tsamaisa dikopo tsa thuso ya madi e setseng kwa morago mo bakoping ba nako ya ntlha le mo baithuting ba ba boelang dithutong. Go ntshitswe ngongorego e kgolo ka ga ntlha ya gore baithuti ba ba maemo a a kwa godimo a akatemi ba ba emetseng dikarabo tsa NSFAS ba tloga ba latlhegelwa ke mafelo a bone mo diporokerameng tsa akatemi kampo ba ka latlhegelwa ke mafelo mo Matlobonnong mme a tsewa ke baithuti ba ba duelang.
NSFAS le fa go le jalo e na le boikanyo ba gore ba ka kgona go fetsa kabo ya thuso ya madi mo bakoping ba nako ya ntlha mo teng ga malatsi a le 6 mme se se raya gore ba tla fetsa ka Labotlhano le le tlang ka la 3 Firikgong 2017.
Baithuti ba ba boelang dithutong ba pele ba ne ba thusitswe ke NSFAS mme ba arabela mabaka a go ka bona matlole gape kwa NSFAS ba ka tswelela ka kwadiso.
O fiwa tshepiso gape gore YBB (Yunibesiti ya Bokone-Bophirima) e dula e buisana le NSFAS nako yotlhe mme e ikemiseditse go tlhomamisa gore palo e kgolo e e ka kgonwang ya baithuti e ka thusiwa go ikwadisa. Universities South Africa (USAf) le yone e buisana thata ka mabaka a a seng a arabiwe ke NSFAS mme e buela diyunibesiti tsotlhe mo SA.
Le fa YBB e tshwanetse go tsamaya mo teng ga palo ya yone e e filweng ke NSFAS, e dula e ikemiseditse go thusa baithuti ba ba maemo a a kwa godimo le ba ba bokgoni mo akateming gore ba thusiwe.
O tla dula o itsisiwa ka tshedimosetso le tlhabololo e e ntšha go tswa kwa NSFAS.
Temogo – Phatlalatso ya maaka le tiriso ya media ya boago
31 Ferikgong 2017
Kgololosego ya Media le tshwanelo ya batho ya kgololosego ya puo ke dipinagare tsa temokerasi ya rona. Dikanale tsa media tsa mo inthaneteng, segolobogolo, di re fa ditšhono tsa go tlhaeletsana le go fetisetsa tshedimosetso kwa batsayakarolong ba rona le kwa bathong botlhe. Intaseteri ya media go kgabaganya lefatshe e itemogela go tlala ka mafelo a diwepe tse e seng tsa nnete le mafelo a Media ya Boago tse di nnang le maikaelelo a go phatlalatsa maaka le go senya leina la ditheo le tsa batho. Re tswelela go tlhokomela lenaga la media le tshedimosetso ka ga Yunibesiti ya Bokone-Bophirima (YBB) go kgabaganya dikanale tsotlhe. Re dumela gore re ipaakantse go lemoga ka pele fa go na le mafelo a wepe a maaka le a a seng a nnete a a reng a emela YBB kgotsa go nna rona. Re kopa badirammogo le baithuti botlhe go re itsisa ka ga mafelo a dikgang tsa maaka kgotsa mafelo a maaka a wepe kwa go Morena Louis Jacobs, Mokaedi: Tlhaeletsano ya Korporatifi kwa louis.jacobs@nwu.ac.za kgotsa kwa 018 299 4918.
YBB e dumeletse mafelo a a farologaneng a mefutafuta ya media a a direlang tshedimosetso le go phatlalatsa kitso mo badirammogong le mo baithuting. Bontsi jwa tlhotlheletsano le dikakanyo tse di tlhaeletsanwang mo mafelong a a mo inthaneteng ya YBB ke tse di agang tse di tsamaisanang le melao ya yunibesiti le melawana ya boitsholo. Le fa go le jalo go santse go na le palo ya batho, mo teng ga le kwa ntle ga yunibesiti, ba nako yotlhe ba tswelelang go phatlalatsa maaka ka ga YBB mo medieng ya boago. Yunibesiti e tla tsaya dikgato tsa molao go tshwarisa batho ba go tlhomamisa gore ba se bone katlego go senya leina le kemo ya YBB. Re dula re eme ka maatla go tlhomamisa gore YBB e dula e le e nngwe ya ditheo tsa thutogodimo e baithuti le baalogi ba yone ba lebiwang ka tlotlo mo SA le mo lefatsheng.
Le fa YBB e tlhotlheletsa dipuisano le dikganetsano tse di tseneletseng mo baithuting le mo badirammogong ka mabaka a amang morafe otlhe wa yunibesiti. Tlhagisomaikutlo le dikakanyo ga di a tshwanela go buelela kgotsa go tlhotlheletsa thubakanyo kgotsa go tlisa kotsi mo malokong a mangwe a morafe wa YBB. Baithuti le badirammogo ba tshwanetse go itaola go se tsweletse kgotsa go ema nokeng dikakanyo le dipolelo tse di ikaeletseng go tsosa kilo mo ditlhopheng tse dingwe tsa batho go lebilwe morafe, botso, kakanyo ya bong le tumelo.
Kwa ntle ga dikanale tse dingwe tse di kgatlhisang, badirammogo le baithuti ba tlhotlheletswa go dirisa serala sa media ya boago ya semmuso, go ka bona tshedimosetso e e nepagetseng.
Ke ka mo kgatlhegong ya gago go ikitsisa le go ithuta ka polisi e e dumeletsweng semmuso ya media le ya media ya boago.
Kemo ya dikopo tsa NSFAS 2017
25 Ferikgong 2017
Ngwaga ya akatemi e simolotse sentle mme baithuti ba ikwadisa ka phisego mo dikhamphaseng di le tharo tsa YBB. Ka letlha la 25 Ferikgong go ne go setse go ikwadisitse baithuti ba ba fetang 6000 ba ngwaga ya ntlha mme karolo ya baithuti ba le 12000 ba YBB botlhe ba ba setseng ba ikwadisitse go fitlhela jaanong jaana. Palo e e beetsweng baithuti ba ngwaga ya ntlha ba YBB ka 2017 ke 8 894.
YBB nako yotlhe e buisana le NSFAS mme e ikemiseditse go tlhomamisa gore palo e kgolo ya baithuti jaaka go ka kgonagala ba ka thusiwa go ikwadisa.
Mmotlele o mošwa wa NSFAS o tlhometswe ka Ferikgong 2017, go lebagana le tlamego ya Tona ya Thutogodimo le Katiso go ntsha thuso ya madi mo baithuting ba ba tlhokang le ba ba timetseng mo gare. Ka 2017 NSFAS beetse thoko YBB R270 871 000, go sa akaretswa le thuso ya baithuti ba ngwaga ya bofelo.
Dikopo tsotlhe di dirilwe mo inthaneteng go ya kwa NSFAS mme NSFAS e ne e na le boikarabelo jwa go tlhaola le go dumelela baithuti ba bašwa.
Go ya ka direpoto tse di tswang go amogelwa jaanong ka la 12 Ferikgong 2017 go tswa kwa NSFAS, palo ya 8 699 ya baithuti ba ba ikaeletseng go ithuta mo YBB ba kopile ka seeleketeroniki kampo ka go abela difomo tsa dipampiri. Se se akaretsa baithuti botlhe ba kgonego go nna ba ngwaga ya ntlha le baithuti ba kgale ba ba sa amogelang letlole la NSFAS ka 2016. Baithuti ba ba amogetseng Letlole la NSFAS ka 2016 ba ka amogela letlole ka 2017 fa e le gore ba fitlheletse maemokatlhodi a akatemi (fetile 50% ya dimmojulu) mme ba mo molaong wa ngwaga ya go ithuta wa N+2.
Palogotlhe ya 5 209 ya baithuti ngwaga ya ntlha ba ba emiwang nokeng ke NSFAS go ithuta mo YBB. Mo go bone go amogetswe ba le 3 044 mme go na le palo ya 2700 ya ba bagolo ba kgale ba ba dumeletsweng morago ga go kopa.
Go thusa bontsikgonego ya baithuti ba ba tlhokang ke setlapele le maikaelelo. Se se setse se bonwa ka 2016. Ka ntlha ya tlhagiso ya Letlole la First Time Entrant (FTE) ka 2016, palo gape ya 1 794 ya baithuti ba bašwa ba thusitswe ka 2016. Se se dirile gore go nne le baithuti ba bantsi go feta ba bagolo ba kgale mo thulaganyong ya letlole ka 2017. Mo nakong e e fetileng YBB e tlhaotse matlole ka 70/30 mme a 70% a nneng a fiwa baithuti ba kgale mme 30% a fiwa ba ngwaga ya ntlha. E rile NSFAS e tlhaola mme e dumelela ngwaga e ya 2017, ba dirisitse tlhaolo ya 80/20. Palo e kgolo ya baithuti ba FTE mo thulaganyong e gateletse YBB gore le yone e dirise tlhaolo ya 80/20, mme se se raya gore NSFAS e ntshitse madi a a fokotsegileng mo baithuting ba ngwaga ya ntlha ka 2017.
Mo teng ga lenane la baithuti ba ba setseng ba amogetswe ke 99 ya baithuti ba kgale ba bagolo ba ba seng ba amogele matlole a NSFAS mo dingwageng tsa pele. Mo go ba ba 99 re lemogile baithuti ba le 34 ba ba nnang le melato le dikoloto mme re kopile NSFAS go batla motswedi o mongwe wa go ka thusa baithuti ba. Re sa emetse karabo ya bofelo ya bone ka ga kgang e.
Re abetse diphetho tsa maduo tsa baithuti ba kgale kwa NSFAS mme re sa emetse lenane la bofelo la ba ba amogetsweng mo baithuting ba kgale.
Gape go na le tsela ya baithuti ba ba dirileng sentle ba ba sa amogelang matlole a NSFAS mme ba sa kgone go duela palotlase ya madi a a tlhokegang go ikwadisa. Dikgetsi tsa bone di tsamaisiwa ka meriti ke dikomiti tsa ditšhelete tsa kwadiso mo khamphaseng e nngwe le e nngwe ya YBB di le tharo. Dikomiti di na le maikaelelo a go thusa baithuti go ikwadisa, fela ba tshwanetse go kgona go dira dithulaganyo tsa go duela madi a ikwadiso ka pele jaaka go kgonagala.
Re leboga baithuti le badirimmogo botlhe ba rona go nna bopelotelele le go thusa go tlhomamisa tiro ya go ikwadisa ka katlego. Re tla dula re le fetisetsa tshedimosetso e nngwe le e nngwe ka ditlhabololo go tswa kwa NSFAS.
Go bona tshedimosetso e ntšhwa go tswa kwa NSFAS, tobetsa fa.
Paakanyo ya tuelo mo baithuting ba ba ka mo gare ba ba tlhaelang
24 Ferikgong 2017
THUSO YA PAAKANYO YA TUELO YA LEFAPHA LA THUTOGODIMO LE KATISO - 2017
11 Ferikgong 2017
Ka go latela tlhaeletsano ya pele ya koketso ya dituelo tsa dithuto tsa 2017, tlhaeletsano e e sedifatsa tiro ya go kopa thuso ya paakanyo ya tuelo mo baithuting ba ba ka mo gare ba ba tlhaelang.
Mmuso o tla duela koketso ya dituelo go se fete koketso ya 8% mo baithuting botlhe ba ba kwadisitsweng ka lotseno la lelapa le le kopantshitsweng la korose go fitlhela R600 000 ka ngwaga ka 2017. Se ke thuso e e sa tlhokeng go busiwa le go duelwa ke baithuti ba ba dumelelwang. Thuso e ke ya go thusa ka madi a dithuto le bonno tse di leng tsa yunibesiti fela.
Ke bo mang ba ba ka dumelelwang?
- Ke baagi ba SA fela le baagi ba ba nnang le tumelelo ya matlobonno mo SA ya leruri, ba ba ithutelang thuto ya pele kampo morago ga kalogo ka 2017.
- Mokopi le balosika ba ba gaufi (mme, rre, mogatsa kampo motlhokomedi wa mo molaong) yo o nnang le lotseno le le kopaneng la balosika la korose la R600 000 kampo go ya kwa tlase ka ngwaga pele ga tloso ya lekgetho.
Ke mang yo o dumelelwang mme a sa tlhoke go kopa go amogela thuso?
Baithuti ba ba latelang ba ka se tlhoke go kopa thuso ka gore bone ba tla amogelwa ka go itirisa:
- Bakopi ba ba kopileng matlole a NSFAS.
- Baithuti botlhe ba ba tseneng dikolo tsa Quintile 1, 2 le 3 ka Gerata ya 12.
Ke mang ba ba sa letlelelweng go kopa thuso e?
Baithuti ba ba amogetseng dibasari le disekolašipi tse di duelang madi a dithuto le a bonno ga ba letlelelwe go kopa thuso ka gore dibasari le disekolašipi di tshwanetse go akaretsa tlhatloso yotlhe ya madi a dituelo.
Baithuti ba bangwe botlhe ba tla tshwanelwa gore ba kope thuso ya paakanyo ya dituelo.
Motho o dira kopo jang?
- Dikopo tsotlhe di tla tshwanelwa gore di abelwe mo foromong e e maleba ya kopo e e ka bonwang mo lefelong la wepe la YBB kwa (linki) kgotsa kwa diofising tsa kemonokeng ya madi mo dikhamphaseng tse di farologaneng. Dikopo di setse di buletswe mme letlha la go tswala ke ka 28 Tlhakole 2017 mo semesetareng ya ntlha le ka 30 Phatwe 2017 mo baithuting ba ba tshwanetseng go ikwadisetsa semesetara ya bobedi.
- Dikopo di ka diriwa ka mokgwa wa seeleketeroniki kwa atereseng e e latelang ya eposo:
Khamphase ya Mafikeng: mcmissingmiddle@nwu.ac.za
Khamphase ya Potchefstroom: pcmissingmiddle@nwu.ac.za
Khamphase ya Khutlotharo ya Lekwa: vcmissingmiddle@nwu.ac.za
-
Thuso e tla bonwa mo tshupatlotlong ya moithuti morago gore moithuti a itsisiwe gore o dumeletswe go nna moamogedi wa thuso. Karabo ya kopo e tla itsisiwa mo teng ga kotara ya ntlha ya 2017.
- Dikopo tsotlhe di tshwanetse go akaretsa dikhopi tse di netefaditsweng tsa di-ID tsa batsadi / mogatsa mme / le motlhokomedi wa mo molaong le gape tsa moithuti. Dikopo tse di sa felelang ga di kitla di akanyediwa.
- Batsadi, bagatsa le batlhokomedi ba mo molaong ba tla kopiwa go dumelela gore ba tlhaloganya gore go tla kopiwa tshedimosetso ya sebele mme e tla fiwa batho ba bangwe ba ba tla thusang yunibesiti go netefatsa lotseno le gore mosaeno wa bone mo kopong e raya tumelelo ya ka pele.
- Batho botlhe (mme / rre / mogatsa / motlhokomedi wa mo molaong / moithuti) ba tshwanetse go saena kopo.
- Baithuti ba dikopo tsa bone di sa dumelelweng ba ka dira boikuelo mo teng ga malatsi a le 14 morago ga karabo ya tshwetso ka go tlatsa foromo ya boikuelo e e ka nnang teng mo lefelong la wepe la yunibesiti.
MELATO YA BAITHUTI
- Tswelelopele ya diyunibesiti ya tsa ditšhelete e mo tekeletsong fa baithuti ba sa duele melato ya bone le dituelo tsa bone tse di leng kwa morago.
- Jaaka mo nakong e e fetileng, baithuti botlhe ba tlhoka go duela madi a go ikwadisa le madi a a palotlase a a ntseng a tshwanetswe go duelwa ka nako ya kwadiso. Ke baithuti ba ba dumeletsweng fela ba NSFAS le ba ba duelelwang ke baemeladitshenyegelo ba bangwe ba ba dumeletsweng fela ba ba gololwang mo dituelong tse. Bopaki jwa ditokomane tse di tshwanetsweng bo tshwanetse go abelwa.
- Baithuti ba maemo a a itumedisang mo akateming ba ba palelwang ke go duela madi a kwadiso le / kgotsa melato ba tshwanetse go ikopantsha le Ofisi ya tsa Ditšhelete gore go dumelelwe leano la go duela melato. Ka nako ya ditiro tsa kwadiso thuso e tla nna teng mo dikhamphaseng.
- Diyunibesiti di kopilwe gore di tsamaise melato ya baithuti ka mekgwa e e isegeng e e bonagalang sentle le ka maikemisetso a tsamaiso le ditiro tse di siameng go tlhomamisa gore melato yotlhe ya baithuti e e leng kwa morago e kgone go duelwa mo nakong e e siameng e e amogelesegang.
Dipotso, ka kopo, di ka romelwa mo mafelong a a latelang:
KHAMPHASE YA MAFIKENG:
018 389 2330 / 2372
KHAMPHASE YA POTCHEFSTROOM:
018 299 2052 / 2046 / 2045
KHAMPHASE YA KHUTLOTHARO YA LEKWA:
016 910 3157
Madi a Dithuto le a go Ikwadisa a 2017
Ka kopano ya Khansele ya 17 Ngwanaitseele 2016, tekanyetso e e tshitshinngwang ya yunibesiti ya 2017 e dumetswe morago ga go lokolola le go buisana kemo ya yunibesiti ya tsa ditšhelete ka go tsenelela thata. Karolo ya tekanyetso ke tlhatloso ya 8% ya madi a dithuto le matlobonno e e dumeletsweng.
Motheo wa se go raya gore baithuti botlhe ba ba dumelwang go ka amogela NSFAS le ba ba "mo gare ba ba timelang" (ke baithuti ba malapa a bone a amogelang kwa godimo ga kopo ya NSFAS mme ba le kwa tlase ga lotseno la R600 000) ga ba ketla ba bona koketso ya madi ka 2017.
Koketso e e dumeletsweng e tlaa duelwa yunibesiti ke mmuso ka mokgwa wa kabelo (e bidiwa "gap funding"),mme e tla bonwa e tlhagelela mo ditshupatlotlong tsa baithuti ba e le keretiti. Baithuti ba ba nnang le dibasari tse di tletseng le baithuti ba lotseno la malapa lo lo fetang R600 000 ga ba ketla ba dumelwa go ka amogela matlole a a go tlatsa phatlha.
Jaaka mo nako e e fetileng, baithuti botlhe ba tlhoka go duela madi a go ikwadisa le madi a a palotlase a a ntseng a tshwanetswe go duelwa ka nako ya kwadiso. Ke fela baithuti ba ba dumeletsweng ba NSFAS le ba ba nnang le baemeladitshenyegelo ba ba dumetsweng ba tlaa rebolwa mo dituelong tse, mme ba tshwanetse go bontsha bopaki jwa ditokomane tse di tlhokegang ka nako ya kwadiso.
1. Thuso ka nako ya tirego ya kwadiso:
1.1 Baithuti ka dibasari (ba bangwe ba e seng ba ba dumeletsweng ke NSFAS)
Baithuti ba ba abetsweng dibasari (ba bangwe ba e seng ba ba dumeletsweng ke NSFAS ka tirego ya go kopa kwadiso ya botlhe) ba tshwanetse go go abela ditokomane tsa bopaki tsa basari e e rileng ka nako ya kwadiso. Mo go nnang le madi a a leng kwa morago a ngwaga ya pele, baithuti ba tlaa letlelelwa go ikwadisa fa e le gore baabedi ba dibasari ba dumeletse ka go kwala gore ba tlaa duela madi a a santseng a le kwa morago le one.
1.2 Baithuti ka dikadimo tsa dibanka le ba Eduloan (Fundi)
Ditokomane tsa bopaki tsa dikadimo di tshwanetswe go abelwa ka nako ya kwadiso. Mo go nnang le tuelo ya tshalelo e e tshwanetseng go duelwa ya ngwaga ya pele, moithuti a ka letlelelwa go ikwadisa fa e le gore kadimo e dumelela go duela le palo ya madi e e sa leng kwa morago le yone.
1.3 Dikgetsi go ya ka baithuti ka nosi
Jaaka mo dinakong tsa pele go ka na le dithulaganyo tsa semmuso, jaaka komiti ya kwadiso (e mo go yone go nnang le baemedi ba CSRC) mo go e nngwe le e nngwe ya dikhamphase tsa YBB, ba ba tlaa swetsang ka dikgetsi tse tsa baithuti ka nosi. Kgetsi e nngwe le e nngwe e tla lebelelwa ka mabaka go tsamaisana le go nna teng ga matlole. Ke baithuti fela ba ba sa kgonang go ikwadisa ka mabaka a mangwe kampo a mangwe a tsa ditšhelete ba ba tlaa supiwang kwa dithulaganyong tse. Maikaelelo ke go fa palo e ntsi ya baithuti ba ba itekang ka maatla, le ba ba tlhokang, tšhono ya go ka ikwadisa ka 2017.
Tlhatlhobo ya dikgetsi tse tsa baithuti ka nosi e tlaa diriwa le ka mokgwa wa go lebelela tswelelopele ya moithuti ka akatemi le gape fa go lebelelwa gore go santse go tlhokega fela palo e nnye ya dimmojulu tse di tlhokegang go ka kgona go fetsa dithuto kgotsa borutegi.
Fa e le gore moithuti o dumelelwa go amogela basari ya meriti ya palo e e rileng ya madi a a ka duelang e ka nna tuelo ya ntlha, o tlaa letlelelwa gore a ikwadise.
Karolotuelo ya "Realpay" ya go ka duela e ka nna teng gape mme e le mokgwa o mongwe wa go duela madi ka go saena taelo ya tebiti ya nako e e beiwang ya go duela mo teng ga nako. Madi a go ikwadisa, le fa go le jalo, a santse a tshwanetse go duelwa. Ela tlhoko gore Mabaka le Maemo a santse a le maleba.
2. Melato e e leng kwa morago.
YBB e kopa thata ka tlhoafalo mo batsading le mo baithuting go dira dithulaganyo go ka duela madi otlhe a a leng kwa morago. Se ke se se ka tlhomamisang gore baithuti ba kgone go tswelela ka dithuto tsa bone mme ba kgone le go amogela didikerii tsa bone fa ba fetsa dithuto tsa bone.
Go ka se kgonagale gore baithuti botlhe ba kgone go ikwadisa le fa go lebeletswe mabaka otlhe jaaka metswedi le ditirego tsotlhe tse di fa godimo. Baithuti ba bangwe - le fa go tseilwe matsapa otlhe go rarabolola mathata a bone - mme ba feta mo ditiregong tsotlhe kwa ntle ga go bona tharabololo, gongwe ba santse ba ka se kgone go ikwadisa.
3. Baithuti ba “Missing middle”
baithuti ba malapa a bone a amogelang tuelo e e kwa godimo ga kopo ya NSFAS mme ba amogela palo e e kwa tlase ga R600 000 ka ngwaga, ba tlaa tlhoka go dira dikopo tsa matlole a go tlatsa phatlha ("gap funding"), go kgona go duela fela koketso ya madi a dithuto) ka go latela tsela ya kopo ya semmuso mo YBB.
Tsamaiso ya tirego e ya go kopa ya baithuti ba ba mo gare e tla tlhaeletsanwa mo malatsing a a tlang ka tlhaeletsano e nngwe. Mo nakong e e sa leng teng go fitlhela nako ya kopo, ditokomane tse di latelang di tshwanetse go tlisiwa e le bopaki jwa gore lotseno la kwa lapeng ke bokae ka nako ya kopo. Go batliwa tshupo ya lotseno la batsadi/batlhokomedi, dikhopi tse di netefaditsweng tsa di-ID tsa bone, foromo ya tumelelo ya gore yunibesiti e ka dira katlholo ya melato, fa go ka tlhokega.
4. Baithuti ba boditšhabatšhaba
Baithuti ba boditšhabatšhaba, go akaretsa le ba SADC, ba ka se letlelelwe go amogela dikabelo tsa thuso ya tuelo ya koketso.
Re tlhaloganya ditshwenyego tsa baithuti ba rona ka madi a dithuto a a sa kgonweng go duelwa mme YBB jaaka ditheo tse dingwe tsa thutogodimo, re tshwanetse go dula re na le bokgoni jwa go tswelela ka tsa ditšhelete le go ka tswelela ka tiro ya rona ya kgwebo le go tswelela go na thoto ya setšhaba. Tiro e kgolo ya rona ke go tswelela go fana ka patlisiso e e bulang ditsela le go fana ka thuto ya boleng - re ntse re tswelela le go aga maphelo a baithuti ba rona - go ka kgona go ruta le go abela lefatshe la rona ka baithuti ba ba rutegileng le ba ba kgonang se se batliwang mo baruteging.
YBB e dumelela mme e amogela matsapa a a tseilweng ke mmuso go thusa ka koketso ya madi mo go ba ba tlhokang le mo go ba ba mo gare ka 2017 mme YBB e ema nokeng matsapa a go thusa gore thutogodimo e kgone go ka fitlhelwa mme e duelwe ke botlhe mo dinakong tse di tlang.
Gape mo thoko ga tse tsotlhe, taololbolaodi e dula e ikemiseditse go thusa baithuti mme e rata go tlhotlheletsa baithuti le batsadi ba bone go bua le go itlisa mo go bone go tlhomamisa gore go lebeletswe ditsela tsotlhe gore ba ikwadise mme ba tswelele ka dithuto tsa bone mme ba fetse.
Baeteledipele ba yunibesiti ba lakaletsa batsayakarolo botlhe masego ka nako ya boikhutso le ka mekete le ka ngwaga o mošwa wa 2017.


c: text/html

text:
POLELO 70
Jona le Tlhapi e Kgolo
BONA monna yo o mo metsing. Ruri o mo mathateng, a ga go jalo? Tlhapi ele e tloga e mo kometsa! A o itse gore monna yono ke mang? Leina la gagwe ke Jona. A re bone gore o tsene jang mo mathateng a a kanakana.
Jona ke moporofeti wa ga Jehofa. Nakwana fela morago ga loso lwa ga moporofeti Elisha, Jehofa o raya Jona a re: ‘Ya kwa motseng o mogolo wa Ninife. Batho ba koo ba bosula thata mme ke batla gore o bue le bone ka gone.’
Le fa go ntse jalo, Jona ga a batle go ya koo. Ka jalo o pagama mokoro o o sa yeng Ninife. Jehofa ga a itumedisiwe ke go bo Jona a tshabile. Ka jalo, o dira gore go foke phefo e kgolo. Phefo eo e kgolo jaana mo go bonalang mokoro o tla nwela. Batsamaisi ba sekepe ba tshoga fela thata mo ba goang medimo ya bone gore e ba thuse.
Kgabagare Jona o ba raya a re: ‘Ke obamela Jehofa, Modimo yo o dirileng legodimo le lefatshe. Mme ke a tshaba ka gonne ga ke batle go dira se Jehofa a ntaetseng gore ke se dire.’ Ka jalo batsamaisi ba sekepe ba mmotsa ba re: ‘Jaanong re direng ka wena gore phefo eno e emise go foka?’
Jona o ba raya a re: ‘Ntatlheleng mo lewatleng mme lewatle le tla sisibala gape.’ Batsamaisi ba sekepe ga ba batle go mo latlhela mme fa phefo e ntse e gakala, ba feleletsa ba latlhetse Jona mo lewatleng. Ka yone nako eo phefo e emisa go foka mme lewatle le sisibala gape.
Fa Jona a ntse a nwela mo metsing, tlhapi e kgolo e a mo kometsa. Mme ga a swe. O fetsa malatsi a le mararo le masigo a le mararo a le mo mpeng ya tlhapi eo. Jona o ikwatlhaela gore ga a ka a reetsa Jehofa mme a ya kwa Ninife. Jaanong a o itse gore o dira eng?
Jona o rapela Jehofa gore a mo thuse. Mme Jehofa o dira gore tlhapi e tlhatsetse Jona mo lefatsheng le le omileng. Morago ga moo, Jona o ya kwa Ninife. A seno ga se re rute kafa go leng botlhokwa ka gone gore re dire sengwe le sengwe se Jehofa a re laelang sone?
Buka ya Baebele ya Jona.

robotstxt: allowed

filter: keep


text:
Nelson Mandela
Nelson Rolihlahla Mandela e ne e le molwantsha-tlhaolele, 'radipolotiki, o o neng e le mopreseidente wa Aforika Borwa go tloga kwa ngwaga wa 1994 go ya go wa 1999. E ne le mopreseidente wa ntlha wa motho montsho wa Aforika Borwa. Puso ya gagwe e ne e ikemiseditse go tlosa se se dirilweng ke puso ya Apartheid, le go thusa MaAforika Borwa go phela mmogo ka kgotso, le go fedisa tlhophollo ya batho go ya ka mmala wa bona. O ne a le mopresidente wa mokgatlho wa sepolotiki wa African National Congress (ANC) go tloga 1991 go ya go 1997.
Mandela e ne e le Mothosa wa lolapa la bogosi la ga Thembu. O ne a tsena kwa unibesithing ya Fort Here le unibesithi ya Witwatersand, kwa a neng a ithuta tsa molao. Ga ntse a nna kwa Johannesburg, o ne a nna karolo ya batho ba ne ba ba le kgatlhanong le dipolotiki tsa bokoloniale. O ne a nna karolo ya ANC mme ya nna o mongwe wa batho baba simolotseng Karolo Ya Batsha ya ANC (Youth League). Morago ga gore puso ya Maburu ya National Party e simolole Apartheid, Mandela o ne a nna mokwapele wa motsamao wa kganetse kgatlhanong le Apartheid, mme ya nna moeteledipele wa mokgatlho wa ANC Transvaal. Ga ntse a dira jaaka loyara, o ne a tshwarwa gangwe le gape. Mandela le SACP, ba ne ba simolola setlhopha sa bosole sa Umkhonto We Sizwe (Lerumo la Setshaba). Ka ngwaga wa 1962, o ne a tshwarelwa go leka go menola mmuso mme a iswa kgolegelong bophelo botlhe ka teraele ya Rivonia.
Nelson o ne a nna dingwaga dile 27 kwa kgolegelong, Robben Island kwa tshimologong, mme aiswa Pollsmoor Prison le Victor Vester Prison morago. Gareng ga kgatello ya boditshabatshaba, le go tshaba ntwa ka mo nageng, Mopresidente F.W. de Klerk o ne a ntsha Mandela kwa kgolegelong ka ngwaga wa 1990. Mandela le de Klerk ba ne ba dumelana go fedisa Apartheid, le go dira ditlhopho tsa ntlha mo nageng tsa batho botlhe ba Aforika Borwa, Bantsho le Basweu. ANC le Mandela ba ne ba fenya ditlhopho tsego mme a nna Mopresidente. Puso ya Mandela e ne ya dira molaotheo o mo ntsha wa Aforika Borwa, mme gape ba dira Truth and Reconcilliation Commition go batlisisa ditlolo molao le dikgatako tsa ditokelo tsa botho tse di fetileng.


text:
JW LIBRARY
Go Itseela Dikgatiso Le go Di Rulaganya—Android
Go na le dibuka, diboroutšhara, dipampitshana le dibidio tse dintsi tse o ka di balang le go di lebelela mo JW Library o sa tsena mo Internet.
Latela ditaelo tseno gore o itseele le go rulaganya dikgatiso:
Itseele Kgatiso
O ka itseela dikgatiso di le dintsi gore o di bale le gore o kgone go ithuta o sa tsena mo Internet.
Bula lenaane la diteng go tswa ka fa molemeng, o bo o tobetsa Publications go bona dikgatiso tse di leng teng.
Tobetsa konopo ya dipuo go bona dikgatiso ka dipuo tse di farologaneng. Tlhopha puo e o e batlang. Dipuo tse o di dirisang thata di tlhagelela kwa godimo mo lenaaneng la dipuo. Gape o ka batla puo ka go kwala leina la yone.
Go na le ditsela tse di farologaneng tsa go batla dikgatiso mo JW Library.
Karolo ya By Type e bontsha dikgatiso tsa puo e o e tlhophileng di rulagantswe go ya ka Dibuka, Dipampitshana kgotsa Dibidio. Fa o tobetsa mofuta mongwe wa dikgatiso o tla direlwa dilo motlhofo go bona kgatiso e o e batlang, ka sekai Watchtower e rulagantswe ka dingwaga, dibidio le tsone di na le tsela e di rulagantsweng ka yone. Tobetsa All Types go boela kwa lenaaneng la dikgatiso.
Karolo ya What’s New e bontsha dikgatiso tse disha tsa puo e o e tlhophileng.
O tla bona leru gaufi le dikgatiso tse o iseng o di itseele. Fa o batla go itseela kgatiso, e tobetse. Lerunyana leo le a nyelela fa o sena go itseela kgatiso. Tobetsa kgatiso eo gape gore o kgone go e bala.
Karolo ya Downloaded e bontsha dikgatiso tse o di itseetseng ka dipuo tse di farologaneng. O ka rulaganya dikgatiso tseno go ya ka tse di dirisiwang thata, tse di dirisiwang sewelo kgotsa tse ditona o dirisa dikonopo tsa Frequently Used, Rarely Used le Largest Size.
Sutlha Kgatiso
O ka ntsha kgatiso mo sedirisiweng sa gago fa o sa tlhole o e tlhoka kgotsa fa e le gore sedirisiwa sa gago se tletse.
Bula lenaane la diteng o bo o tobetsa Publications, go tswa foo o bo o tobetsa mofuta wa kgatiso (ka sekai, Books) go bona lenaane la dikgatiso. Mo kgatisong e o batlang go e sutlha, tobetsa konopo e e fa thoko ga yone, o bo o tobetsa Delete.
Fa sedirisiwa sa gago se tletse o ka ntsha dikgatiso tse o di dirisang sewelo kgotsa tse di dirang gore sedirisiwa sa gago se tlale. Bula lenaane la diteng o bo o tobetsa Publications. Tsena mo karolong ya Downloaded o bo o di rulaganya go ya ka Rarely Used kgotsa Largest Size. Sutlha dikgatiso tse o sa tlholeng o di tlhoka.
Tlhabolola Kgatiso
Go ka direga gore nako le nako kgatiso e o itseetseng e tlhabololwe.
O tla bona gore kgatiso e tlhabolotswe fa e na le setshwantsho sa sediko. Fa o tobetsa kgatiso eo, o tla bona molaetsa wa gore kgatiso eo e tlhabolotswe. Tobetsa Download go itseela kgatiso e e tlhabolotsweng, kgotsa tobetsa Later gore o bale kgatiso e o setseng o na le yone.
Fa o batla go bona gore a dikgatiso tse o nang le tsone di tlhabolotswe, bula lenaane la diteng o bo o tobetsa Publications. Fa e le gore di gone, go tla tlhaga karolo ya Pending Updates. E tobetse go bona dikgatiso tsotlhe tse di tlhabolotsweng. Tobetsa kgatiso e o batlang go e tlhabolola, kgotsa tobetsa konopo ya Update All go itseela dikgatiso tsotlhe tse di tlhabolotsweng.
Dintlha tseno di tsentswe ka February 2015 fa go ne go gololwa JW Library 1.4, e e dirang mo didirisiweng tsa Android 2.3 kgotsa e e tlileng morago ga yone. Fa o sa bone dintlha tseno, tsweetswee latela ditaelo tse di tlhagelelang mo setlhogong se se reng “Simolola go Dirisa JW Library—Android,” mo setlhogwaneng se se reng Bona Tsa Bosheng.


text:
Ngwana
Go ya ka Bioloji, ngwana (bontsi - bana) ke motho yo o fa gare ga paka ya pelego le ya bogammana. Mme ka molao, ngwana o tsewa e le mmotlana yo o sa leng mo taolong mme a le tlase ga bogolo jo bo bidiwang age of majority.
Gape, ngwana go kaiwa kgolagano gareng ga barwa le barwadi le batsadi ba bone kgotsa le mogolo wa boikarabelo, boloko go mophato, morafe kgotsa bodumedi; gape go rewa ka fa mabaka mangwe a a jaaka metlha e e rileng kgotsa lefelo, a amileng motho ka teng, jaaka go ka buiwa ka 'ngwana wa mabu' kgotsa go twe 'ngwana-a-Motswana'.
Go dintlha di le dintsi tse di amang bana jaaka thuto bongwaneng, go dipisiwa, khumanego, lelapa le le reketlang, tiredi ka bana le tlala. Bana ba ka godisiwa ke batsadi ba bone, batlhokomedi ka molao, bagolo ba bone kgotsa ba godisiwa bontlhabongwe ke day care centre
Contents
Ditlhaloso ka molao, bioloji le tshidisano[baakanya | edit source]
United Nations Convention on the Rights of the Child e tlhalosa ngwana e le motho yo o dingwaga tse tlase ga 18, ntle le fa melao e ngwana a golelang go yona e totobatsa kgolo ya age of majority e le pele ga 18.[1] Seno se rebolwa ke ditšhaba di le 192 go tse 194 tse e leng maloko. Immigration laws kwa U.S e totobatsa fa ngwana e le motho yo o tlase ga dingwaga tse 21.
Bioloji e fatlhosa fa ngwana e le motho yo o gareng ga pelego le bogammana. Ditlhaloso dingwe tsa Seesemane tsa lefoko ngwana di akaretsa mpa. Go ya ka ditso tse dintsi, fa ngwana a sena go gwerisiwa o tsewa e le mogolo go sa kgathalesege fa seo se tsamaisana le nako ya bogammana.
Ka kakaretso, ditshwanelo tsa bana di potlana go tsa bagolo. Bana ba tsewa ba se mo maemong a go tsaya ditshwetso tsa boikarabelo, mme ka molao, ba tshwanela go nna tlase ga taolo ya mogolo yo ob boikarabelo ka metlha. Kamogelo ya pharologanyo gareng ga bongwana le bogolo e simologile ka dingwagakgolo tsa 16th le 17th. Tshidisanyo e ne ya simolola go tsaya ngwana e se mothwana fela mme e le motho yo a iseng a nonofe e bile a tlhoka tshireletso ya bagolo, lerato mmogo le kgodiso. Metako e supa motlhala wa diphetogo tseno: Mo metlheng ya Middle Ages, bana ba ne ba takiwa fela jaaka bathwana mme go sena totobalo ya go re ke bana. Ka ngwagakgolo wa 16th, metako ya bana ya simolola go bontsha se ngwana a totang a le sona. Go tloga mo dingwageng tsa bofelo tsa ngwagakgolo ya 17th, bana ba ne ba takiwa ka ditshamekisi mme ya re moragonyana dikwalo tsa bana le tsone tsa simolola go tlhagelela.[8]
Kgolo[baakanya | edit source]
Kgolo ya bana e kgabaganya dipaka tse dintsi. Sekai: o ka bona ngwana a itshamekela a le esi ka boitumelo. Mme fa ngwana yo mongwe a ka tsenelela foo, go ka diragala go re a utlwise yo mongwe botlhoko le go mo tseela ditsagagwe. Mme ka dinako dingwe, letsenelela le ka tshameka mmogo ka mowa o montle o o edileng le go ithuta karogano le thefosano. Fa go ntse go ya, bana ba bangwe ba tlaleletse go fitlha e nna setlhotshwana sa bana ba le mmalwa. Tshidisano e e jaana e siamisetsa bana go tsenelela ditlhophana tsa bana ba bangwe bonolo le go ba thusa go natefelwa fa ba simolola kwa dikolwaneng.[9] Bana ba ba nang le ADHD le mathata a go rutwa ba tshwanela go thusiwa segolo go ba kgontsha go inonotsha mo mabakeng a tshidisano. Mokgwa wa bana ba ADHD wa go phanyega fela o ka ba bakela kgolagano e e bokowa le bankanaabone. Bana ba monagano o o etsaetsegang ba ka nna le mathata a tshidisano mo tikologong e ba leng go yona, mme seo sa tloga sa ba itsa go iponela maitemogelo a a tlhokegang a tshidisano.[9].[2]
Dingwaga tsa boikarabelo[baakanya | edit source]
Fa go ntse go ya, dingwaga tse bana ba bonwang ba ka ikarabela (mo mabakeng a a jaaka nyalo kgotsa ditlhopho), di ne tsa fetogafetoga. Seno se itshupa ka fa dikgotla tsa melao di ba tsayang ka teng. Ka dinako tsa puso ya Maroma, bana ba ne ba tsewa ba se na boikarabelo jwa go ka dira molato. Kereke le yona ya latela ya amogela ntlha eo. Ka ngwagakgolo wa 19th, ga nna le phetogo ya go re ngwana fa a le tlase ga dingwaga tse 7 ke ena fela a sa rwaleng boikarabelo mme bana ba dingwaga di supa le go feta e le bone ba tsewang ba na le boikarabelo jwa ditiro tsa bone. Ka jalo, ba ne ba sekisiwa, ba tlhatlhelwa le bagolo e sita le go otlhaiwa jaaka bagolo ka go kgwathisiwa, go tshujwa ka tshipi kgotsa go kalediwa. Gompieno, dinaga dingwe tse di jaaka United States le Canada, bana ba dingwaga di le 12 le go feta, ba tsewa ba na le boikarabelo jwa ditiro tsa bone. Mme ba na le go amogelwa mo mafelong a a kgethegileng a kgopololo ya bana, juvenile hall.
Di-Subeyi di upolotse fa dinaga di le 25 lefatsheng tšhikelela di sa totobatse dingwaga tsa thuto ya bana botlhe. Dingwaga potlana tse di letlang bothapiwa le nyalo le tsone di a farologana. Mo dinageng di ka nna 125, bana ba bogolo jwa 7 - 15, ba tlhagelela fa pele ga dikgotlatshekelo le go atlholwa le go tlhatlhelwa fela jaaka dinokwane. Ditheo tsa boditšhabatšhaba ga di lefoko lengwe fela tebang le palopotlana ya botlangwa kgotsa boithaopedi mabapi le diterelo tsa bosireletsi. Dinaga dingwe di tlama bana ka molao go tsena sekolo go fitlha dingwaga di le 14 kgotsa 15 mme go na le kgonagalo ya go re ba ka thapelwa go dira pele ga bogolo joo. Ditshwanelo tsa thutego ya ngwana di tshosediwa segolo ke nyalo pele ga thutego, bothapiwa jwa bana le kgolego.[3]
Dintsho tsa bana[baakanya | edit source]
Mo tshimologong ya ngwagakgolo ya 17th, kwa England, palogare ya tsholofelo ya tshelo ya motho e ne e lekanyediwa go 35 mme lebaka e le ka ntlha ya fa pedi-tharong ya bana botlhe e ne e swa pele ga ngwaga tse nne.[4] Mo nakong tsa Industrial Revolution, tsholofelo ya tshelo ya bana e ne ya oketsega segolo.[5]
Baitseanape ba dipalopalo tsa pholo ba re go tloga ka bo 1990, dintsho tsa bana di fokotsegile thata. Ka 1990 go banagetse fa 12.6 ya dimilone tsa masea a ngwaga tse di tlase ga botlhano le seripagare a ne a swa ngwaga le ngwaga mo lefatsheng lotlhe. Ka 2012, palo eo e fokotsegetse go 6.6 ya dimilone tsa dintsho tsa bana. Palogare e e kwa godimo ya tekanyetso ya dintsho tsa masea di mo Sub-Saharan Afrika moo go swang masea a le 98 go a le 1,000 a a belegweng - mme seno se feta palogare ya lefatshe lotlhe ya 48.[14]
Moȏnȏ wa ngwana a le esi[baakanya | edit source]
Molao wa lefatshe la China wa thibela pelegi wa ngwana a le esi o ne wa theosa palo ya morafe wa China e e neng e le kwa godimo thata. Morago ga ngwaga di feta sometharo, moono oo o sa tswa go fetolwa in a statement go rebola bana ba ba bedi ka motho.
Moono ono o ne wa kgalwa lefatshe ka bophara ka ntlha ya tumelo ya go re o tlhotlheletsa tshenyo le polao ya boimana jwa masea e sita le gone go intsha dirwe tsa tsalo go thibela pelegi. Lefa kotlhao ya boimana jo bo sa ipaakanyediwang e le katlholo ya madi, kgateleo ya polao ya lesea le le sa belegwang le go kgaola bong go itsa pelegi le tsone ke melato e e atlholwang e amangwa le leso kgotsa kgontsho ya ka bomo mme katlhao ya tse tsotlhe e ka nna dingwaga di le lesome mo kgolegelong. Fa ngwana yo mongwe a ka belegwa ko ntleng ga a le mongwe yo o letlelelwang ka fa molao batsadi bao batla duela madi a mantsi ka ba tlaabo ba duelela letsatsi lengwe le le nngwe le a tshelang ka lone.
O ka tsibogela[baakanya | edit source]
- Go tlhoka go nna le bana
- Kgokgontsho ya bana ka tsa tlhakanelo dikobo
- Intekese ka dipadi ka banana
- Tlwaelo ya ngwana
Dikgopolo ka bana[baakanya | edit source]
Dikakanyo tsa maikutlo go lebilwe bana di a farologana lefatshe ka bophara mo dingwao dile mmalwa. Dikakanyo tse difetogile ga nako e ntse e tsamaya. Ditshekatsheko tsa ngwaga wa 1988 ka maikutlo a Europa ka konokono ya bana di lemogile fa lefatshe la Italy le remeletse thata mo baneng fa la Holand lone le sena sepe ka bana mo go kalokalo, fa mafatshe a mangwe o ne a tshwana le Austria, Great Britain, Ireland le West Germany a wela fa gare.[6]
Metswedi[baakanya | edit source]
- ↑ “Katloloso ya melao ya ngwana” Kgatiso ya molao, ofisi ya United Nations High Commissioner for Human Rights
- ↑ Socialization stages
- ↑ Melchiorre, A. ( 2004) At What Age?...are school-children employed, married and taken to court?
- ↑ W. J. Rorabaugh, Donald T. Critchlow, Paula C. Baker (2004). "America's promise: a concise history of the United States ". Rowman & Littlefield. p.47. ISBN 0-7425-1189-8
- ↑ "Modernization - Population Change". Encyclopædia ya Britannica .
- ↑ Rachel K. Jones and April Brayfield, Life's greatest joy?: European attitudes toward the centrality of children. Social Forces, Vol. 75, No. 4, Jun 1997. 1,239-69 pp. Chapel Hill, North Carolina.


text:
Ke Eng fa Jesu a Bidiwa Morwa Modimo?
Karabo ya Baebele
Modimo ga a na mosadi wa mmatota yo a ileng a nna le bana le ene. Mme gone ke Mmopi wa dilo tsotlhe tse di tshelang. (Tshenolo 4:11) Ka gone, motho wa ntlha yo Modimo a ileng a mmopa e bong Adame, o bidiwa “
morwa Modimo.” (Luke 3:38) Ka tsela e e tshwanang, Baebele e ruta gore Jesu o ne a bopiwa ke Modimo. Ka jalo gape Jesu o bidiwa “
Morwa Modimo.”—Johane 1:49.
Modimo o ne a bopa Jesu pele ga a bopa Adame. Moaposetoloi Paulo o ile a kwala jaana ka Jesu: “
Ke setshwano sa Modimo yo o sa bonaleng, leitibolo la popo yotlhe.” (Bakolosa 1:15) Botshelo jwa ga Jesu bo simologile bogologolo le pele a tsholelwa mo bojelong jwa diruiwa kwa Bethelehema. Tota e bile, Baebele ya re ke “
yo o simologileng mo metlheng ya bogologolo, mo metlheng e e se nang tshimologo.” (Mika 5:2) E re ka Jesu e le morwa wa motsalwapele wa Modimo, e ne e le sebopiwa sa moya kwa legodimong pele ga a tla go tsholwa e le motho mo lefatsheng. Ene ka boene o ile a re: “
Ke fologile kwa legodimong.”—Johane 6:38; 8:23.
Ithute mo go Oketsegileng
TORA YA TEBELO
Jesu—Kwa a Neng a Tswa Gone
Ithute gore Jesu o tsholetswe kae, gore o goletse kae le gore o ne a tswa kae.
TORA YA TEBELO
Ke ka Ntlha Yang fa Modimo A ne A Romela Jesu mo Lefatsheng?
Ithute gore ke ka ntlha yang fa Jesu a ne a tlile mo lefatsheng le gore re ka solegelwa molemo jang gompieno.


text:
KAROLO 4
Kgosi ya Ntlha ya Iseraele go Fitlha ka Botshwarwa Kwa Babelona
Saulo o ne a nna kgosi ya ntlha ya Iseraele. Le fa go ntse jalo, Jehofa o ne a mo latlha, mme Dafide a tlhophiwa go nna kgosi mo boemong jwa gagwe. Re tlile go ithuta dilo di le dintsi ka Dafide. Fa a sa ntse a le mosha o ne a lwa le seganka se se bidiwang Goliathe. Moragonyana o ne a tshaba ka ntlha ya ga Kgosi Saulo yo o lefufa. Go tswa foo, Abigaile yo o botlhale o ne a mo thusa gore a se ka a dira tiro nngwe ya boeleele.
Gape re tla ithuta dilo di le dintsi ka morwa wa ga Dafide e bong Solomone, yo o ileng a nna kgosi ya Iseraele morago ga ga Dafide. Nngwe le nngwe ya dikgosi tsa ntlha tse tharo tsa Iseraele e ne ya busa dingwaga di le 40. Morago ga loso lwa ga Solomone, Iseraele e ne ya kgaoganngwa go nna magosi a le mabedi, bogosi jwa bokone le jwa borwa.
Bogosi jwa bokone jwa ditso tse 10 bo ne jwa busa dingwaga di le 257 pele ga bo senngwa ke Baasiria. Mme dingwaga di le 133 moragonyana, bogosi jwa borwa jwa ditso tse pedi le jone bo ne jwa senngwa. Ka nako eo Baiseraele ba ne ba isiwa botshwarwa kwa Babelona. Ka jalo, Karolo ya BONÈ e akaretsa dingwaga di le 510, tse mo go tsone go diregileng dilo di le dintsi tse o tla itumelelang go bala ka tsone.
MO KAROLONG ENO
POLELO 56
Saulo—Kgosi ya Ntlha ya Iseraele
Kgang ya gore kwa tshimologong Saulo o ne a tlhophiwa ke Modimo mme moragonyana a bo a sa tlhole a mo amogela, e ka re ruta thuto ya botlhokwa.
POLELO 57
Modimo o Tlhopha Dafide
Ke eng se Modimo a se bonang mo go Dafide se moporofeti Samuele a sa se boneng?
POLELO 58
Dafide le Goliathe
Dafide o ne a lwantsha Goliathe a sa dirise motsekedi fela, mme o ne a dirisa sebetsa se se maatla go gaisa.
POLELO 59
Lebaka La go Bo Dafide a Tshwanetse go Tshaba
Kwa tshimologong Saulo o ne a itumeletse Dafide, mme o simolola go mo fufegela mo a batlang go mo bolaya. Ka ntlha yang?
POLELO 60
Abigaile le Dafide
Abigaile o bitsa monna wa gagwe seeleele, mme gone seno se boloka botshelo jwa monna wa gagwe—ka nakwana.
POLELO 61
Dafide o Dirwa Kgosi
Dafide o itshupa gore o tshwanelega go nna kgosi ya Iseraele ka se a se dirang le se a ganang go se dira.
POLELO 62
Mathata mo Ntlong ya ga Dafide
Ka ntlha ya phoso e lengwe e e masisi, Dafide o tlisetsa ene le ba lelapa la gagwe mahutsana a a ba amang ka dingwagangwaga.
POLELO 63
Kgosi e e Botlhale e Bong Solomone
A tota o ne a tlile go kgaola ngwana ka bogare?
POLELO 64
Solomone o Aga Tempele
Le fa Solomone a ne a le botlhale thata, o ne a tlhotlhelediwa gore a dire sengwe sa boeleele e bile se le phoso.
POLELO 65
Bogosi bo a Kgaoganngwa
Ka bonako fela fa Jeroboame a sena go simolola go busa, o dira gore batho ba tlole molao wa Modimo.
POLELO 66
Jesebele—Kgosigadi e e Bosula
A ka se kgorelediwe ke sepe gore a bone se a se batlang.
POLELO 67
Jehoshafate o Ikanya Jehofa
Goreng sesole se ka ya ntweng se eteletswe pele ke baopedi ba ba sa tsholang dibetsa?
POLELO 68
Basimane ba Babedi ba ba Neng ba Tshela Gape
A go ka kgonega gore motho yo o suleng a tsosiwe gape? Go kile ga direga jalo!
POLELO 69
Mosetsanyana o Thusa Monna yo o Tlotlegang
O ne a nna le bopelokgale jwa go bua, mme seno se ne sa felela ka kgakgamatso.
POLELO 70
Jona le Tlhapi e Kgolo
Jona o ile a ithuta thuto ya botlhokwa e e malebana le go dira se Jehofa a se buang.
POLELO 71
Modimo o Solofetsa Paradaise
Paradaise ya ntlha e ne e le nnye; mme eno e tla tlala lefatshe lotlhe.
POLELO 72
Modimo o Thusa Kgosi Hesekia
Mo bosigong bo le bongwe, moengele o bolaya masole a Asiria a le 185 000.
POLELO 73
Kgosi ya Bofelo e e Siameng mo Iseraele
Fa Josia a sa ntse a le mosha, o ne a tsaya kgato e e bontshang bopelokgale.
POLELO 74
Monna Yo o Sa Boifeng Sepe
Jeremia o ne a akanya gore o sa ntse a le monnye go ka nna moporofeti, mme Modimo ene o ne a itse gore a ka kgona tiro eo.
POLELO 75
Basimane ba Banè Kwa Babelona
Ba ne ba atlega le fa ba ne ba kgaogantswe le ba malapa a bone.
POLELO 76
Jerusalema e a Senngwa
Goreng Modimo a letla baba ba Baiseraele, Bababelona, ba senya Jerusalema?


text:
THUTO 15
Ke ka Ntlha Yang fa o Tshwanetse go Tswelela o Ithuta ka Jehofa?
1. O tla solegelwa molemo jang ke go tswelela o ithuta Baebele?
Ga go pelaelo gore tshobokanyo eno ya dithuto tsa motheo tsa Baebele e nonotshitse tsela e o ratang Jehofa ka yone. Mme gone, lorato lono lo tlhoka go nna lo nonotshiwa. (1 Petere 2:2) Tsholofelo e o nang le yone ya botshelo jo bo sa khutleng e ikaegile ka gore o tswelele o atamalana le Modimo ka go ithuta Lefoko la Gagwe.—Bala Johane 17:3; Jude 21.
Fa kitso e o nang le yone ka Modimo e ntse e oketsega, tumelo ya gago e tla nonofa. Tumelo e tla go thusa go itumedisa Modimo. (Bahebera 11:1, 6) E tla go tlhotlheletsa gore o ikwatlhaye mme o dire diphetogo tse di tlhokegang mo botshelong jwa gago.—Bala Ditiro 3:19.
2. Kitso e o nang le yone ka Modimo e ka solegela ba bangwe molemo jang?
Ke ga tlholego gore o batle go bolelela ba bangwe se o se ithutileng—rotlhe re rata go bolelela ba bangwe dikgang tse di itumedisang. Fa o ntse o tsweletse ka go ithuta Baebele, o tla ithuta kafa o ka e dirisang ka gone go tlhalosa se o se dumelang ka Jehofa le ka dikgang tse di molemo.—Bala Baroma 10:13-15.
Batho ba le bantsi ba simolola go rera dikgang tse di molemo ka go bua le ditsala kgotsa ba losika. Fa o bua le bone, akanyetsa maikutlo a bone. Go na le go ba bolelela gore ba mo bodumeding jwa maaka, bua le bone ka ditsholofetso tsa Modimo. Gape se lebale gore gantsi batho ba kgatlhiwa ke tsela e e molemo e o itshwarang ka yone go feta se o se buang.—Bala 2 Timotheo 2:24, 25.
3. O ka ipelela kamano e e ntseng jang le Modimo?
Go ithuta Lefoko la Modimo go tla go thusa go gola semoyeng. Kgabagare o tla nna le kamano e e kgethegileng le Jehofa. O tla nna wa gagwe gonne o le leloko la lelapa la gagwe.—Bala 2 Bakorintha 6:18.
4. Ke eng se se ka go thusang gore o nne o gatele pele?
Go tswelela o ithuta Lefoko la Modimo go tla go thusa gore o gole semoyeng. (Bahebera 5:13, 14) Kopa mongwe wa Basupi ba ga Jehofa gore a ithute Baebele le wena ka buka ya, Totatota Baebele e Ruta Eng? Fa o ntse o ithuta Lefoko la Modimo, botshelo jwa gago bo tla nna bo tokafala.—Bala Pesalema 1:1-3; 73:27, 28.
Dikgang tse di molemo di tswa kwa go Jehofa, Modimo yo o itumetseng. O ka kgona go atamalana le ene ka go atamalana le batho ba gagwe. (Bahebera 10:24, 25) Fa o ntse o dira maiteko a go itumedisa Jehofa, o tla bona botshelo jwa mmatota—botshelo jo bo sa khutleng. Go atamalana le Modimo ke sengwe sa dilo tse di molemo tse o ka di dirang.—Bala 1 Timotheo 1:11; 6:19.
Ithute mo go Oketsegileng
DIPOKANO
Go Dirwang Kwa Holong ya Bogosi?
Latlhela bofofu.
THULAGANYO YA GO ITHUTA BAEBELE
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?
Totatota Baebele e Ruta Eng?
Atamela Modimo ka Thapelo
A Modimo o a go reetsa fa o rapela? Go araba potso eno, o tshwanetse go tlhaloganya se Baebele e se rutang ka thapelo.


text:
Ke Direng fa ke Jewa ke Bodutu?
Se o ka se dirang
1. Akanya thata ka dilo tse o kgonang go di dira. (2 Bakorintha 11:6) Le fa gone go le molemo go itse makoa a gago, gape go na le dilo tse dintsi tse o di kgonang. Go lemoga bokgoni jwa gago go tla dira gore o kgone go itshepa mme o tlogele go itseela kwa tlase o bo o fenya bodutu. Ipotse jaana, ‘Dilo tse ke di kgonang ke dife?’ Akanya ka dingwe tsa ditalenta kgotsa dinonofo tse di molemo tse o nang le tsone.
2. Bontsha ba bangwe gore o ba kgatlhegela go tswa pelong. Simolola ka go bontsha batho ba se kae fela gore o a ba kgatlhegela. Mosha mongwe yo o bidiwang Jorge a re: “
Go botsa fela ba bangwe gore ba ntse ba tswelela jang kana go ba botsa ka tiro ya bone go go thusa go ba itse botoka.”
Ntlha e e ka thusang: O se ka wa tsalana fela le dithaka tsa gago. Bangwe ba ditsala tse di neng di atamalane thata tse go kwadilweng ka tsone mo Baebeleng e ne e le batho ba ba neng ba sa lekane gotlhelele, jaaka Ruthe le Naomi, Dafide le Jonathane le Timotheo le Paulo. (Ruthe 1:16, 17; 1 Samuele 18:1; 1 Bakorintha 4:17) Gakologelwa gape gore motlotlo ke wa batho ba babedi, ga go bue motho a le mongwe fela. Batho ba itumelela go tlotla le batho ba ba ba reetsang. Ka jalo, fa e le gore o ditlhong, gakologelwa—ga o tlhoke go nna wena fela o buang mo motlotlong!
3. “
Utlwela ba bangwe botlhoko.” (1 Petere 3:8) Tota le fa o sa dumalane le tsela e mongwe a lebang dilo ka yone, nna pelotelele mme o mo letle gore a bue. Tlhoma mogopolo mo dilong tse lo dumalanang ka tsone. Fa o akanya gore o tshwanetse go tlhalosa gore ga o dumalane le kgang nngwe, dira jalo ka moya wa bonolo le go akanyetsa maikutlo a yo mongwe.
Ntlha e e ka thusang: Bua le ba bangwe ka tsela e o ka ratang batho ba bua le wena ka yone. Go nna manganga go sa tlhokege le go rumolana, go tlhapatsa le go kgala ba bangwe ka go itira botoka go dira fela gore ba se ka ba atamalana le wena. Ba ka go rata thata fa o dira gore ‘
puo ya gago ka metlha e nne ya bopelontle.’—Bakolosa 4:6.
Ithute mo go Oketsegileng
DINTLHA TSA GO ITSHEKATSHEKA
Go Fenya Bodutu
A o na le bothata jwa go jewa ke bodutu? Dirisa dintlha tsa go itshekatsheka, o bone se se go bakelang bodutu le gore o ka bo fenya jang.
DITSHWANTSHO TSA MO SEKWALELONG
Tsala ya Mmatota ke Efe?
Ditsala tsa maaka di dintsi, mme o ka bona ya mmatota jang?


text:
Tlhama khunololamoraba e e nonofileng
Dikhunololamoraba tse di nonofileng di thusa go thibela batho ba ba sa letlelelwang go tsena mo difaeleng, diporokeramong, le mo dilong tse dingwe, mme go tshwanetse ga nna boima go e lekeletsa kgotsa go e tshwara. Khunololamoraba e e molemo:
E boleele jwa bobotlana ditlhaka di le robedi
Ga e tsenye leinatiriso la gago, leina la mmatota, kgotsa leina la setlamo
Ga e tsenye leina le le feletseng
E farologane fela thata le dikhunololamoraba tse di fetileng
E na le ditlhakakgolo, ditlhakannye, dinomoro, le matshwao


text:
Opelelang Jehofa—Dipina Tse Disha
Itumelele dipina tse disha tse di diretsweng go baka le go obamela Jehofa Modimo. Itseele molodi le mafoko a dipina tseno tse di monate mo Internet mme o di ithute.
Bogosi bo a Busa—A bo Tle!
Pina eno e e monate e baka Jehofa Modimo e le go bontsha gore Jesu ke kgosi ya Bogosi Jwa Modimo.
Re Neye Bopelokgale
Kopanela le rona mo go kopeng Jehofa Modimo gore a re neye bopelokgale jwa go bua ka leina la gagwe.
Leina la Gago ke Jehofa
Baka leina la ga Jehofa le le galalelang mme o itsise batho botlhe gore ke ene Mogodimodimo.
Ba Rute go Nitama
Kopo e e yang kwa go Jehofa Modimo ya gore a re sireletse le gore a re thuse go itshoka ka boikanyegi fa re ntse re le mo lobelong lwa botshelo.
Botshelo Jwa Mmulatsela
Bontsha gore o rata Jehofa le gore o itumelela tiro e e kgotsofatsang le botshelo jo o bo tlhophileng.
Go Senka Ditsala Tsa Kagiso
Pina e e kgothatsang e e buang ka tsela e re ratang batho ka yone le maiteko a rona a go senka dinku tsa Modimo tse di tlhwatlhwakgolo.
Go Rerela Batho ba Mefuta Yotlhe
Opela ka bomolemo jwa ga Jehofa le ka seabe se re nang le sone mo go amogeleng batho ba mefuta yotlhe gore ba nne ditsala tsa Modimo.
Lesedi mo Lefatsheng le le Lefifi
Molaetsa wa rona o tshwana le lesedi mo lefatsheng le le lefifi.
Seno se ka Boloka Matshelo a Bone
Re tshwanetse go rera molaetsa wa Modimo go sa ntse go na le nako.
Go Ipaakanyetsa go Rera
Re ka nna ra boifa go ya bodireding, mme gone re ka kgona go nna le nonofo e re e tlhokang gore re atlege.
Lo go Diretse Nna
Jesu o tsaya tiro epe fela ya go bontsha lorato le ya kemonokeng e e direlwang bomorwaraagwe ba ba tloditsweng jaaka e kete e direlwa ene.
Thuo e e Kgethegileng
Jehofa o rata bomorwawe ba ba tloditsweng ka moya mme le bone ba rata go mo ikobela.
O re Neile Morwao yo o Tsetsweng a le Esi
Lebogela Jehofa mpho e a re neileng yone e e tlhwatlhwakgolo go di gaisa tsotlhe. E naya batho botlhe tsholofelo.
Go Lebogela Thekololo
Pontsho e kgolo ya lorato e batho ba kileng ba e bontshiwa, setlhabelo sa ga Jesu, e re naya lebaka la go leboga Jehofa go ya go ile.
Go Dira ka Natla
Bontsha gore o eletsa go ipelela go direla Jehofa ka tsela epe fela e a tla itumelelang go go dirisa ka yone.
Go Senolwa ga Bana ba Modimo
Re letetse ka tlhoafalo letsatsi la fa Jehofa a tla bo a tseela bomorwarraagwe Keresete kwa legodimong go ya go itumelela phenyo ya ga Jesu le go nna dikgosi.
Tshepo, Tsholofelo le Maatla a Rona
Fa ditlhobaelo tsa botshelo di dira gore re boife, Modimo a ka re naya maatla, tsholofelo le tshepo. Itseele mmino ono le mafoko a yone.
Wa Tle o Ikutlwe Jang?
O ikutlwa jang fa o dirile sotlhe se o ka se kgonang go batla batho ba ba kgatlhegelang molaetsa wa rona?
Re Tla Tswelela re Itshoka
Pina e e re thusang go itshokela mathata le go direla Jehofa go ya bokhutlong.


text:
KAROLO 6
Dafide O ne A sa Boife
O dira eng fa o boifa?— Gongwe o kopa mama kgotsa papa gore a go thuse. Mme go na le motho yo mongwe yo o ka go thusang le wena. O na le maatla go gaisa batho botlhe. A o itse gore ke mang?— Ee, ke Jehofa Modimo. A re tlotle ka lekawana lengwe le go buiwang ka lone mo Baebeleng le le bidiwang Dafide. O ne a itse gore Jehofa o tla mo thusa ka metlha, ka jalo, o ne a sa boife.
Go tloga ka nako ya fa Dafide a ne a le lesea, batsadi ba gagwe ba ne ba mo ruta go rata Jehofa. Seno se ile sa thusa Dafide gore a se ka a boifa fa a diragalelwa ke dilo tse di tshosang. O ne a itse gore Jehofa ke Tsala ya gagwe le gore o tla mo thusa. Ka nako nngwe, fa Dafide a ne a tlhokometse dinku, go ne ga tla tau e kgolo mme ya tshwara nku ka molomo wa yone! A o itse gore Dafide o ne a dira eng? O ne a latela tau eo mme go bonala a ile a e bolaya ka diatla tsa gagwe! Mme morago ga foo, dinku di ne tsa tlhaselwa ke bera, Dafide o ne a e bolaya le yone! O akanya gore ke mang yo o thusitseng Dafide?— Ee, e ne e le Jehofa.
Go na le nako e nngwe gape e Dafide a neng a le pelokgale ka yone. Baiseraele ba ne ba lwa le batho ba ba neng ba bidiwa Bafilisitia. Mongwe wa masole a Bafilisitia e ne e le monna yo moleele thata, e le mokaloba! Leina la gagwe e ne e le Goliathe. Mokaloba yono o ne a sotla masole a Baiseraele le Jehofa. Goliathe o ne a raya masole a Baiseraele a re ba tle go lwa le ene. Mme Baiseraele botlhe ba ne ba tshaba go mo lwantsha. Fa Dafide a utlwa ka seo, o ne a raya Goliathe a re: ‘Nna ke tla go lwantsha! Jehofa o tla nthusa mme ke tla go fenya!’ A o akanya gore Dafide o ne a le pelokgale?— Ee, o ne a le pelokgale thata. A o batla go itse gore go ile ga diragala eng morago ga foo?
Dafide o ne a tsaya motsekedi wa gagwe le maje a matlhano a a borethe mme a ya go lwantsha mokaloba yono. Fa Goliathe a bona gore Dafide o monnye jang, o ne a sotla Dafide. Mme Dafide o ne a mo raya a re: ‘O tla kwa go nna ka tšhaka mme nna ke tla kwa go wena ka leina la ga Jehofa!’ Go tswa foo, a tsenya leje mo motsekeding wa gagwe a bo a tabogela kwa go Goliathe a mo kolopa ka lone. Leje le ne la itaya Goliathe mo gare ga matlho a gagwe! Mokaloba o ne a wela fa fatshe, a bo a swa! Bafilisitia ba ne ba tshoga thata mme ba sia botlhe. Go tlile jang gore Dafide yo e neng e le mosimanyana fela a kgone go fenya mokaloba?— Jehofa o ne a mo thusa mme Jehofa o ne a le maatla thata go gaisa mokaloba yoo!
O ka ithuta eng mo kgannyeng ya ga Dafide?— Jehofa o maatla go gaisa batho botlhe. Mme ke Tsala ya gago. Ka jalo, mo nakong e e tlang fa o boifa, gakologelwa gore Jehofa a ka go thusa gore o nne pelokgale!


text:
Ka'êškone
Bana botlhe ba feta ka dikarolo tsa kgolo go lebilwe maikutlo le boitshwaro. Losea kgotsa ngwana yo monyennyane ba tla tshameka ba le nosi ka boitumelo. Fa ngwana yo
mongwe a tsena mo tshamekong e e tsweletse le e ne o ka ntshiwa ka go garumelelwa kgotsa ka go mo kgarametsa. Mogongwe ngwana o kgona go tshameka le yo mongwe, ka bonyakabonya a ithuta go amogana le go drisa ditshono tsa gagwe. Kwa pheletsong setlhopha se a gola goya ko baneng ba le bararo kgotsa ba le bane. Ka nako e ngwana a simololang go tsena sekolo la bananyana go tla nna motlhofo mo go e ne gore a tsenelele setlhopha sa bana ba bangwe mme a simolole go natefelelwa ke lesedi le o.[5]
Ngwana yo o nang le ADHD le bogole o ka tlhoka thuso e e feteletseng go ithuta tselana tsa bo ja mmogo. Go fetoga ga dikai tsa ngwana wa ADHD di ka modira gore a nne se tshwakga mo kamanong ya gagwe le ba nkana ba gagwe. Bana ba ba tlhaelelwang ke go tsaya nako ya bone ga e kake ba inakanya le tomagano mo tikologong ya bone, se se dira gore go nne thata mo go bone gore ba ithute dikitso tsa tomagano ka lesedi le ba nang le lone.[5]Dingwaga tse go akanngwang fa ngwana a na le boikarabelo mo ditshwetsong tsa gagwe sekai(lenyalo, go tlhopha, le tse dingwe fela jalo) di fetogile mo tsamao ya nako, mme se se kailwe ke tsela e ba tsewang ka yone ke makgotla a molao. Ka dinako tsa ba Roma, gone go tsewa gore ngwana ga e kake ya nna modira melato, maemo a moragonyana a ileng a amogelwa ke kereke.. Ka disentshuri tsa lesome le boferabongwe, bana ba ba ko tlase ga dingwaga tse supa gone go sa dumele gore e ka nna badira melato. Bana ba dingwaga tse di fetang bosupa bone gone go akanngwa gore ba na le boikarabelo jwa ditshwetso tsa bone. Ka mong ba ne ba ka lebisiwa dikatlholo tsa melato ya borukutlhi, ba isiwa kwa kgolegelong ya batho ba ba tona, e bo ba otlhaiwa jaaka bone ka go ba kgwathisa, go batshuba ka ditshipi le go ba kaletsa. [6] Mo bo gompieno mo mafatsheng a le mantsi jaaka Canada le United stattes, ngwana wa dingwaga tse di lesome le bobedi kgotsa go feta ba bewa ka boikarabelo jwa ditiro tsa bone mo ba ka felelang ba rometswe kwa dikgolegelong tsa pankanyo motho jaaka 1}juvenile hall.
Ditshekatsheko di lemogile fa mafatshe a ka nna masome a mabedi le botlhano lefatshe ka bophara a sena dingwaga tsa thuto e e tlhokegang gotsa e e patelesegang go ka dirwa. Dingwaga tse di ko tlase tse di sa letelelweng fa ngwana a ka bereka kgotsa go nyalwa le tsone di a farologana. Mo mafatsheng a le sekaenyana fela a le lekgolo le masome a mabedi le botlhano, bana ba dingwaga tse supa go ya kwa go tse lesome le botlhano ba ka tseelwa kwa kgotla tshekelong le kwa dikgolegelong ka mabaka a ditiro tsa borukutlhi. Mo mafatsheng a mangwe bana ka fa molaong ba patleletswa go tsena sekolo go fitlhela ba le dingwaga tse di simololang ka lesome le bone kgotsa lesome le botlhano, mme ba ka bereka pele ga dingwaga tse. Tshwanelo ya ngwana ya go rutega e gomagomediwa ke go nyalwa mo go tlang pele,pereko ya bana le go isiwa dikgolegelong.[7]


text:
30.01.17
Batsadi ba kopilwe go nna le seabe mo dithutong tsa bana gore ba kgone go ntsha maduo a a nametsang.
Mogokgo wa sekole se sebotlana sa Seetelo Memorial kwa Tsabong Mme Kelebogile Mokgosi o buile se mo bokopanong jwa batsadi le barutabana bosheng.
O supile fa go nna le seabe mo thutong ya ngwana go dira gore ngwana le ene a rotloetsege gore a tseye thuto ya gagwe ka tlhwaafalo.
Mme Mokgosi o ne a tlhalosa fa Seetelo e le nngwe ya dikole tse di dirang sentle mo ditlhatlhobong tsa makgaolakgang a lekwalo la bosupa mme se ka dira go feta fa ba tshwaraganela tiro le batsadi.
Modulasetilo wa komiti ya batsadi le barutabana, Rre Disang Kehupetse, ene a re batsadi ba bangwe ga ba na kgatlhego ya go ya diphuthegong tsa batsadi le barutabana. A re motsadi yo a senang kgatlhego mo dithutong tsa ngwana go dira gore a seka a dira sentle e bile le tiro e ba e fiwang go ya go e direla kwa lwapeng ba sa e dire ka ba sena thotloetso.
“Batsadi ba bangwe le fa ba kopiwa go tla sekoleng mabapi le dithuto tsa ngwana ga ba iponatse mme se, se felele se dira gore ngwana le ene a seka a tlhwaafalela tiro ya gagwe”, a tlhalosa.
O supile fa komiti e tshwaragane le barutabana ba dira ka thata go rotloetsa batsadi go tsaya karolo mo dithutong tsa bana mme ba bangwe ba kgona go felela ba tla, fa bangwe bone ba sa iponatse gotlhelele. O ne a tswelela a re batsadi ba ba senang seabe mo thutong ya bana ba rata go itlhaganelela go ngongorega fa bana ba bone ba sa dire sentle mo dithutong e bile ba supa barutabana ka menwana ba re ga ba dire tiro. Rre Kehupetse a re batsadi bangwe ga ba na sepe gore a ngwana o ya sekoleng kana jang e bile a ka se mmotse gore ke eng a sa ye sekoleng, a re batsadi ba go tshwana le ba ba tshwanetse go tseelwa dikgato. E rile a ntsha la gagwe mongwe wa barutabana Mme Lesego Monnaokatswa o ne a bolelela batsadi fa sekole sa bone se na le letlhoko la dibuka tse di dirisiwang ke bana go kwala le tse di balwang.
O ne a supa fa dikgwetlho tse ba kopanang le tsone gompieno di ne di seyo gotlhelele mo dingwageng tse di fetileng ka jalo batsadi ba ba tswe thuso fa ba na le seemo.
O tlhalositse fa ba ne ba leka go kopa mo dikoleng tse dingwe mme ba ne ba kgona go bona dibuka, ka maswabi palo ya tsone e ne e sa lekana.
Ka jalo, o ne a kopa batsadi gore ba rekele bana dibuka tse di kwalelang gore ba tle ba kgone go tswelela le dithuto tsa bone.
Mo go tse dingwe, Mma Monnaokatswa o ne a gwetlha batsadi go fa bana tlhokomelo, ba nne ba le phepa malatsi otlhe, a re bophepa bo botlhokwa mo thutong ya ngwana ka gore o simolola letsatsi a sa tshwenngwe ke sepe e bile a phuthologile.
A re se, se ka dira gore ngwana a itlame go dira ka natla gape le dibuka tsa gagwe di nne di lebega ka dinako tsotlhe e bile go ka tokafatsa le dithuto tsa gagwe. E re le fa go ntse jalo o ne a tlhalosetsa batsadi ka maduo a bana ba ba neng ba dira lokwalo lwa bosupa ngogola.
Le ntswa maduo a bana a wetse tlase ka dintlha tse thataro ko tlase ga lefela (0.6%) a re ba itumelela gore bana ka bontsi ba dirile sentle.
O ne a kopa batsadi gore ba eme ka dinao ba tshwaraganele tiro le barutabana gore mono ngwaga ba dirile go feta fa.
“Fa sekole se sa dire sentle go lebelelwa motsadi, morutabana le ngwana ke ka seo batsadi ba tshwanelwang ke go emela thuto ya bana ba bone ka dinao”, a tlhalosa.
O ne a tlhalosa gore bana ka bontsi ba ba sa direng sentle ke ka ntlha ya gore batsadi ba bone ba goga dinao fa ba kopiwa go tla sekoleng kana mo gongwe ba sa tle fa go tla go itsisiwa ka dithuto tsa ngwana.
Mma Monnaokatswa o ne a gakolola batsadi gore ba duelele bana madi a ditlhabololo ba seka ba salela kwa morago. BOPA
14.01.10
Tshwaragano ya lefatshe la Botswana le la India
04.09.09
The Botswana Export Development And Investment Authority (BEDIA) has been able to attract capital investment of about P539 million as opposed to P500 million which they set as a target.
31.08.09
Pego ya seemo sa se tš haba ka Motlotlegi Lt Gen. Seretse Khama Ian Khama, Tautona wa lefatshe la Botswana , mo pulong ya setlha sa botlhano sa palamente ya boferabongwe.1. Motsamaisa dipuisa no tsa palamente, ke lebogela sebaka se o se mphileng se, go itsise kokoano e e tlotlegang e, ka tshekatsheko ya diphitlhelelo tsa setšhaba sa rona ga mmogo le dikgwetlho, mo pegong ya me ya ntlha ka seemo sa setšhaba, e bile e le ya bofelo pele ga ditlhopho tsa rona tsa se tš haba. 2. Le fa go ntse jalo, re tshwanetse go itse gore, go diragatsa ditlhokego tsa se tš haba, ga go a tshwanela go lejwa mo ditirong tsa puso fela e le nosi. Bokgoni jwa go gatela pele
04.09.09
LOBATSE - Banni ba Goodhope le tikologo ba akgoletswe go dira maiteko mo go tshwaraganeng le puso go lwantsha makoa a a tshwanang bolwetsi jwa sukiri le madi a matona.
31.08.09
Letshwao la Botswana le tshwanetse go sekwa-sekwa go
04.09.09
Mothusa tona wa tsa madi le ditogamaano tsa ditlhabololo
04.09.09
From: C-BGCIS
1) SADC PRESS RELEASE ON SWINE FLU
The SADC Ministers responsible for Health note the recent reports of Swine Flu
(H1N1) outbreaks in Mexico, United States of America and Canada among others.
As SADC Ministers of Health we are concerned by the increase in the number of
cases, deaths and the unusual age group affected (healthy young adults). In
light of the above, we the SADC Ministers of Health advise as follows:
Travel Precautions:
Unless necessary, all travelers are advised to avoid or postpone travel to
affected areas. In the event of traveling to the affected areas travelers
should visit their nearest health facility for advice on precautionary
measures to be taken. Recent travelers to the affected countries should be on
the alert for Flu-like symptoms such as fever, muscle aches, nausea, coughing,
fatigue, and general feeling of un-wellness, and visit the nearest health
facility for immediate attention when such symptoms develop.
Response:
We are working closely with the World Health Organization (WHO) and our
surveillance systems are on high alert. We will continuously monitor the
situation and use existing National and Regional Policies and Guidelines for
the prevention and control of any outbreak in line with the SADC Highly
Pathogenic Avian and Pandemic Human Influenza Preparedness and Response Plan.
As SADC Ministers, we wish to inform the public that all countries within the
Region have Epidemic Preparedness and Response Plans and Teams in place.
There is no effective vaccine to prevent Swine Flu. However, it is treatable,
and a Technical Team is in place to facilitate the availability of treatment
in all SADC Countries.
As the SADC region we remain vigilant and committed to prevent and address any
potential outbreak in the region.
SADC MINISTERS RESPONSIBLE FOR HEALTH
28 APRIL 2009


text:
Buka ya Tshenolo—E Kaya Eng?
Karabo ya Baebele
Leina la Segerika la buka ya Baebele ya Tshenolo e leng A·po·ka′ly·psis (apokalipisi) le kaya “Go Senola” kgotsa “Go Sirolola.” Leina leno le tlhalosa bokao jwa Tshenolo—go senola dilo tse di ntseng di fitlhegile le go sirolola ditiragalo tse di neng di tla direga lobaka lo loleele e sena go kwalwa. Bontsi jwa boporofeti jwa yone ga bo ise bo diragadiwe.
Dintlha tsa buka ya Tshenolo
Matseno.—Tshenolo 1:1-9.
Melaetsa ya ga Jesu e e yang kwa diphuthegong tse supa.—Tshenolo 1:10–3:22.
Ponatshegelo ya Modimo a le mo setulong sa gagwe sa bogosi kwa legodimong.—Tshenolo 4:1-11.
Motseletsele wa diponatshegelo, e nngwe e lebisa kwa go e e latelang:
Dikano tse supa.—Tshenolo 5:1–8:6.
Diterompeta tse supa, tse tharo tsa bofelo di itsise ka mahutsana a mararo.—Tshenolo 8:7–14:20.
Megopo e le supa, e nngwe le nngwe ya yone e nang le petso e e tshwantshetsang katlholo ya Modimo e e tlelang lefatshe.—Tshenolo 15:1–16:21.
Diponatshegelo tsa go senngwa ga baba ba Modimo.—Tshenolo 17:1–20:10.
Diponatshegelo tsa masego a Modimo a tla a tlisang mo lefatsheng le kwa legodimong.—Tshenolo 20:11–22:5.
-
Konelo.—Tshenolo 22:6-21.
Ditsela tsa go tlhaloganya buka ya Tshenolo
Se e se kayang se a itumedisa, ga se tshose e bile ga se boifise batho ba ba direlang Modimo. Le fa batho ba le bantsi ba amanya lefoko “apokalipisi” le tshenyego e kgolo, buka ya Tshenolo yone e simolola le go konela ka gore ba ba e balang, ba e tlhaloganya le go dirisa molaetsa wa yone ba tla itumelela go dira jalo.—Tshenolo 1:3; 22:7.
Tshenolo e dirisa “ditshupo” kgotsa matshwao a a sa tshwanelang go tsewa jaaka a ntse.—Tshenolo 1:1.
Bontsi jwa matshwao le dilo tsa konokono tse di mo bukeng ya Tshenolo go builwe ka tsone pelenyana mo Baebeleng:
Jehofa—“Modimo wa boammaaruri kwa magodimong” le Mmopi wa dilo tsotlhe.—Duteronome 4:39; Pesalema 103:19; Tshenolo 4:11; 15:3.
Jesu Keresete—“Kwana ya Modimo.”—Johane 1:29; Tshenolo 5:6; 14:1.
Satane Diabolo—mmaba wa Modimo.—Genesise 3:14, 15; Johane 8:44; Tshenolo 12:9.
Babelona o Mogolo—jaaka Babelona wa bogologolo (Babele), ke mmaba wa ga Jehofa Modimo le batho ba gagwe e bile maaka a madumedi a tswa mo go ene.—Genesise 11:2-9; Isaia 13:1, 11; Tshenolo 17:4-6; 18:4, 20.
“Lewatle”—batho ba ba boikepo ba ba ganetsang Modimo.—Isaia 57:20; Tshenolo 13:1; 21:1.
Dilo tse di tsamaisanang le tse di neng di dirisiwa mo kobamelong ya Modimo kwa motlaaganeng wa bogologolo—tse di akaretsang letlole la kgolagano, lewatle la sekagalase (mogotšwana wa botlhatswetso), dipone, go fisiwa ga maswalo le sebeso sa ditshupelo.—Ekesodo 25:10, 17, 18; 40:24-32; Tshenolo 4:5, 6; 5:8; 8:3; 11:19.
Dibatana tsa naga—tse di tshwantshetsang dipuso tsa batho.—Daniele 7:1-8, 17-26; Tshenolo 13:2, 11; 17:3.
Dipalo tse di dirisitsweng ka tsela ya tshwantshetso.—Tshenolo 1:20; 8:13; 13:18; 21:16.
-
Diponatshegelo di direga mo “letsatsing la Morena” le le simolotseng fa Bogosi jwa Modimo bo tlhomiwa ka 1914 mme Jesu a simolola go busa e le Kgosi. (Tshenolo 1:10) Ka jalo, re ka solofela gore dintlha tsa konokono tsa Tshenolo di tla diragadiwa mo motlheng wa rona.
E le gore re tlhaloganye buka ya Tshenolo, re tshwanetse go dira se se tshwanang le se re se dirang fa re batla go tlhaloganya dikarolo tse dingwe tsa Baebele, jaaka go kopa botlhale jo bo tswang kwa Modimong le thuso ya batho ba ba setseng ba e tlhaloganya.—Ditiro 8:26-39; Jakobe 1:5.


text:
KGAOLO YA BOROBEDI
Bogosi Jwa Modimo ke Eng?
Baebele e re bolelela eng ka Bogosi jwa Modimo?
Bogosi jwa Modimo bo tlile go dira eng?
Bogosi jono bo tla dira leng gore thato ya Modimo e dirwe mo lefatsheng?
1. Re tlile go tlotla ka thapelo efe e e tumileng?
DIMILIONE tsa batho mo lefatsheng ka bophara di tlwaelane le thapelo e ba le bantsi ba e bitsang thapelo ya Rara wa Rona, kgotsa Thapelo ya Morena. Dipolelo tse pedi tseno di raya thapelo e e tumileng e Jesu Keresete ka boene a neng a e dirisa e le thapelo ya sekao. Eno ke thapelo e e nang le dintlha tse di botlhokwa, mme go sekaseka dilo tsa ntlha tse tharo tse di kopiwang mo go yone go tla go thusa go ithuta go le gontsi ka se tota Baebele e se rutang.
2. Ke dilo dife tse tharo tse Jesu a neng a ruta barutwa ba gagwe go di rapelela?
2 Kwa tshimologong ya thapelo eno ya sekao, Jesu o ne a laela bareetsi ba gagwe a re: “Ka jalo, lo rapele ka tsela eno: ‘Rraarona yo o kwa magodimong, a leina la gago le itshepisiwe. A bogosi jwa gago bo tle. A thato ya gago e diragale le mo lefatsheng, jaaka kwa legodimong.’” (Mathaio 6:9-13) Dilo tse tharo tse di kopiwang tseno di kaya eng?
3. Ke eng se re tlhokang go se itse ka Bogosi jwa Modimo?
3 Re setse re ithutile go le gontsi ka leina la Modimo, e bong Jehofa. Mme re tlotlile ka thato ya Modimo go ya bokgakaleng jo bo rileng—se a se dirileng le se a sa ntseng a tlile go se direla batho. Jaanong, Jesu o ne a bua ka eng fa a ne a re re rapele re re: “A bogosi jwa gago bo tle”? Bogosi jwa Modimo ke eng? Go tla ga jone go tla itshepisa leina la Modimo jang? Mme go tla ga Bogosi go amana jang le go dirwa ga thato ya Modimo?
SE BOGOSI JWA MODIMO E LENG SONE
4. Bogosi jwa Modimo ke eng, mme Kgosi ya jone ke mang?
4 Bogosi jwa Modimo ke puso e e tlhomilweng ke Jehofa Modimo e go busang Kgosi e e tlhophilweng ke ene mo go jone. Kgosi ya Bogosi jwa Modimo ke mang? Ke Jesu Keresete. Jesu ke Kgosi e e fetang babusi ba bangwe botlhe ba batho mme o bidiwa “Kgosi ya ba ba busang e le dikgosi le Morena wa ba ba busang e le barena.” (1 Timotheo 6:15) O na le maatla a go dira molemo go gaisa mmusi ope fela wa motho, go gaisa le e leng babusi ba ba ka tswang ba le molemolemo.
5. Bogosi jwa Modimo bo busa bo le kae, mme bo busa eng?
5 Bogosi jwa Modimo bo tla busa go tswa kae? Jesu o kae gone jaanong? O tla gakologelwa gore o ne wa ithuta gore o ne a bolaelwa mo koteng ya tlhokofatso, morago ga moo a tsosiwa mo baswing. Ka bonako fela morago ga moo, o ne a tlhatlogela kwa legodimong. (Ditiro 2:33) Ka jalo, ke teng koo Bogosi jwa Modimo bo leng teng—kwa legodimong. Ke gone ka moo Baebeleng e bo bitsang “bogosi . . . jwa selegodimo.” (2 Timotheo 4:18) Le mororo Bogosi jwa Modimo bo le kwa legodimong, bo tla busa lefatshe.—Tshenolo 11:15.
6, 7. Ke eng se se dirang gore Jesu a nne Kgosi e e sa tshwaneng le epe e nngwe?
6 Ke eng se se dirang gore Jesu e nne Kgosi e e sa tshwaneng le epe e nngwe? Lengwe la mabaka ke gore ga a kitla a swa. Fa Baebele e bapisa Jesu le dikgosi tsa batho, e mmitsa “ene a le esi yo o nang le bosasweng, yo o nnang mo leseding le le ka se kang la atamelwa.” (1 Timotheo 6:16) Seno se raya gore dilo tsotlhe tse di molemo tse Jesu a di dirang di tla nnela ruri. Mme o tla dira dilo tse dikgolo le gone di le molemo.
7 A ko o akanye ka boporofeti jono jwa Baebele jo bo buang ka Jesu: “Moya wa ga Jehofa o tla nna mo go ene, moya wa botlhale le wa go tlhaloganya, moya wa kgakololo le wa thata, moya wa kitso le wa go boifa Jehofa; mme o tla ipelela go boifa Jehofa. Mme ga a kitla a atlhola go ya ka sepe fela se a se bonang ka matlho, le fa e le go kgalemela go ya fela ka se a se utlwileng ka ditsebe. O tla atlhola batho ba maemo a a kwa tlase ka tshiamo, mme o tla naya ba ba pelonolo ba lefatshe kgalemelo ka thokgamo.” (Isaia 11:2-4) Mafoko ano a bontsha gore Jesu o ne a tla nna Kgosi e e siameng le e e utlwelang batho ba ba mo lefatsheng botlhoko. A o ka rata go busiwa ke motho yo o ntseng jalo?
8. Ke bomang ba ba tla busang le Jesu?
8 Ntlha e nngwe ke eno gape ka Bogosi jwa Modimo: Jesu ga a na go busa a le esi. Go tla nna le ba ba busang le ene. Ka sekai, moaposetoloi Paulo o ne a raya Timotheo a re: “Fa re tswelela re itshoka, gape re tla busa mmogo jaaka dikgosi.” (2 Timotheo 2:12) Ee, Paulo, Timotheo le ba bangwe ba ba ikanyegang ba ba tlhophilweng ke Modimo ba tla busa le Jesu mo Bogosing jwa selegodimo. Ke ba le kae ba ba tla nnang le tshiamelo eo?
9. Jesu o tla busa le batho ba le kae, mme Modimo o simolotse leng go ba tlhopha?
9 Jaaka go tlhalositswe mo Kgaolong ya 7 ya buka eno, moaposetoloi Johane o ne a bontshiwa ponatshegelo e mo go yone a neng a bona “Kwana [Jesu Keresete] e eme mo Thabeng ya Siona [boemo jwa gagwe jwa segosi kwa legodimong], mme a na le ba ba dikete di le lekgolo masome a manè le bonè ba kwadilwe leina la gagwe le leina la ga Rraagwe mo diphatleng tsa bone.” Ba ba 144 000 bao ke bomang? Johane ka boene o re bolelela jaana: “Bano ke bone ba ba nnang ba sala Kwana morago go sa kgathalesege gore o ya kae. Bano ba ne ba rekwa mo bathong e le mabutswapele a Modimo le a Kwana.” (Tshenolo 14:1, 4) Ee, ke ba ba setseng Jesu Keresete morago ka boikanyegi ba segolobogolo ba tlhophetsweng go ya go busa le ene kwa legodimong. Fa ba sena go tsosiwa go ya go tshela kwa legodimong, “ba tla busa lefatshe e le dikgosi” ba na le Jesu. (Tshenolo 5:10) Fa e sa le ka nako ya baaposetoloi, Modimo o ntse a tlhopha Bakeresete ba ba ikanyegang gore a tlatse palo ya ba ba 144 000.
10. Ke ka ntlha yang fa e le thulaganyo e e lorato gore Jesu le ba ba 144-000 ba buse batho?
10 Go rulaganyetsa gore Jesu le ba ba 144 000 ba buse batho ke go bontsha lorato e le tota. Ka gonne Jesu o a itse gore go ntse jang go nna motho le go boga. Paulo o ne a re Jesu “ga se yo o ka se kang a re utlwela botlhoko ka makoa a rona, mme ke yo o lekilweng ka ditsela tsotlhe jaaka rona, mme a se na boleo.” (Bahebera 4:15; 5:8) Ba ba busang mmogo le ene le bone e kile ya nna batho ba ba neng ba boga mme ba itshoka. Mo godimo ga moo, ba ile ba lwantshana le bosaitekanelang jwa bone le go itshokela malwetse a mefuta e le mentsi. Ga go pelaelo gore ba tla tlhaloganya mathata a batho ba lebaneng le one!
BOGOSI JWA MODIMO BO TLA DIRA ENG?
11. Jesu o ne a re barutwa ba gagwe ba rapelele eng ka thato ya Modimo?
11 Fa Jesu a ne a re barutwa ba gagwe ba rapelele Bogosi jwa Modimo gore bo tle, gape o ne a re ba rapelele gore thato ya Modimo e dirwe “mo lefatsheng.” Modimo o kwa legodimong, mme thato ya gagwe ga e bolo go nna e dirwa teng ke baengele ba ba ikanyegang. Le fa go ntse jalo, mo Kgaolong ya 3 ya buka eno, re ne ra ithuta gore moengele mongwe yo o boikepo o ne a tlogela go dira thato ya Modimo mme a dira gore Adame le Efa ba leofe. Mo Kgaolong ya 10, re tla ithuta go le gontsi ka se Baebele e se rutang ka moengele yo o boikepo yono, yo re mo itseng e le Satane Diabolo. Satane le baengele ba e leng dibopiwa tsa semoya tse di neng tsa tlhopha go mo sala morago—tse di bidiwang madimona—ba ne ba letlwa go nna kwa legodimong nakonyana. Ka jalo, ga se botlhe kwa legodimong ba ba neng ba dira thato ya Modimo. Seo se ne se tla fetoga fa Bogosi jwa Modimo bo simolola go busa. Kgosi e e neng e sa tswa go tlhomiwa e leng Jesu Keresete, o ne a tshwanetse go lwa le Satane.—Tshenolo 12:7-9.
12. Tshenolo 12:10 e tlhalosa ditiragalo dife tse pedi tse di botlhokwa?
12 Mafoko a a latelang a boporofeti a tlhalosa se se neng se tla direga: “Ka utlwa lentswe le le kwa godimo kwa legodimong le re: ‘Jaanong go tlile poloko le maatla le bogosi tsa Modimo wa rona le taolo ya ga Keresete wa gagwe, ka gonne molatofatsi wa bakaulengwe ba rona [Satane] o piriganyeditswe kwa tlase, yo o ba latofatsang bosigo le motshegare fa pele ga Modimo wa rona!’” (Tshenolo 12:10) A o etse tlhoko ditiragalo tse pedi tse di botlhokwa thata tse di tlhalosiwang mo temaneng eo ya Baebele? Sa ntlha, Bogosi jwa Modimo jo go busang Jesu Keresete mo go jone bo simolola go busa. Sa bobedi, Satane o ntshiwa kwa legodimong a bo a latlhelwa mo lefatsheng.
13. Diphelelo tsa go ntshiwa ga ga Satane kwa legodimong e ne ya nna dife?
13 Ditiragalo tse pedi tseo di ile tsa felela jang? Re bala jaana ka se se neng sa direga kwa legodimong: “Ka lebaka leno itumeleng, lona magodimo le lona ba lo agileng mo go one!” (Tshenolo 12:12) Ee, baengele ba ba ikanyegang kwa legodimong ba a itumela ka gonne fa Satane le madimona a gagwe ba seyo, mongwe le mongwe mo legodimong o kgona go ikanyega mo go Jehofa Modimo. Go na le kagiso e e feletseng e e nnetseng ruri le kutlwano. Thato ya Modimo e a dirwa jaanong kwa legodimong.
14. Ke eng se se diregang ka ntlha ya go bo Satane a latlhetswe mo lefatsheng?
14 Mme go tweng ka lefatshe? Baebele ya re: “A bo go latlhega lefatshe le lewatle, ka gonne Diabolo o fologetse kwa go lona, a le bogale jo bogolo, ka a itse gore o na le lobaka lo lokhutshwane lwa nako.” (Tshenolo 12:12) Satane o galefetse go bo a ntshitswe kwa legodimong e bile a saletswe ke lobaka lo lo khutshwane fela lwa nako. Bogale jwa gagwe bo dira gore a tlisetse lefatshe matshwenyego kgotsa ‘tatlhego.’ Mo kgaolong e e latelang, re tla ithuta go le gontsi ka ‘tatlhego’ eo. Mme fa re sa ntse re akantse ka seo, re ka nna ra ipotsa go re, Bogosi bo ka dira jang gore thato ya Modimo e dirwe mo lefatsheng?
15. Thato ya Modimo ke eng ka lefatshe?
15 Sa ntlha, gakologelwa gore thato ya Modimo ke eng ka lefatshe. O ithutile ka yone mo Kgaolong ya 3. Kwa Edene, Modimo o ne a bontsha gore thato ya gagwe ke gore lefatshe leno le tlale ka batho ba ba siameng ba ba sa sweng. Satane o ne a dira gore Adame le Efa ba leofe, mme seno se ile sa ama go diragadiwa ga thato ya Modimo mo lefatsheng mme le fa go ntse jalo ga se a ka sa fetola maikaelelo a Modimo ka lefatshe. Jehofa o sa ntse a ikaeletse gore ‘basiami ba rue lefatshe, mme ba age mo go lone ka bosakhutleng.’ (Pesalema 37:29) Mme Bogosi jwa Modimo bo tla diragatsa seo. Jang?
16, 17. Daniele 2:44 e re bolelela eng ka Bogosi jwa Modimo?
16 Akanya ka boporofeti jo bo mo go Daniele 2:44. Bo balega jaana: “Mo metlheng ya dikgosi tseo Modimo wa legodimo o tla tlhoma bogosi jo bo se kitlang bo senngwa le ka motlha. Mme bogosi joo ga bo kitla bo fetisediwa mo bathong bape ba bangwe. Bo tla thubaganya bo fedisa magosi ano otlhe, mme bo tla ema ka bosakhutleng.” Seno se re bolelela eng ka Bogosi jwa Modimo?
17 Sa ntlha, se re bolelela gore Bogosi jwa Modimo bo ne bo tshwanetse go tlhomiwa “mo metlheng ya dikgosi tseo,” kgotsa fa magosi a mangwe a sa ntse a busa. Sa bobedi, se re bolelela gore Bogosi jono bo tla ema ka bosakhutleng. Ga bo kitla bo fenngwa le fa e le go tseelwa sebaka ke bogosi jo bongwe. Sa boraro, re a lemoga gore go tla nna le ntwa fa gare ga Bogosi jwa Modimo le magosi a lefatshe leno. Go tla fenya Bogosi jwa Modimo. Kwa bokhutlong, e tla bo e le jone fela bogosi jo bo busang batho. Ka nako eo, batho ba tla ipelela Bogosi jo bo a gaisang otlhe jo ba iseng ba ko ba bo bone.
18. Ntwa ya bofelo fa gare ga Bogosi jwa Modimo le dipuso tsa lefatshe leno e bidiwa eng?
18 Baebele e re bolelela go le gontsi ka ntwa eo ya bofelo fa gare ga Bogosi jwa Modimo le magosi a lefatshe leno. Ka sekai, e re ruta gore fa bokhutlo bo ntse bo atamela, meya e e boikepo e tla anamisa maaka go tsietsa ‘dikgosi tsa lefatshe lotlhe le le nang le banni.’ Ka ntlha yang? ‘Go phuthela [dikgosi tseno] kwa ntweng ya letsatsi le legolo la Modimo Mothatayotlhe.’ Dikgosi tsa lefatshe di tla phuthelwa mmogo “kwa lefelong le le bidiwang Hara-Magedona ka Sehebera.” (Tshenolo 16:14, 16) Ka ntlha ya se se buiwang mo ditemaneng tse pedi tseo, ntwa ya bofelo fa gare ga dipuso tsa batho le Bogosi jwa Modimo e bidiwa ntwa ya Hara-Magedona, kgotsa Aramagedona.
19, 20. Ke eng se se dirang gore thato ya Modimo e se ka ya dirwa mo lefatsheng gone jaanong?
19 Bogosi jwa Modimo bo tla fitlhelela eng ka nako ya Aramagedona? A ko o akanye gape gore thato ya Modimo ke eng ka lefatshe. Jehofa Modimo o ikaeletse gore lefatshe le tladiwe ka batho ba ba itekanetseng ba ba siameng ba ba mo direlang mo Paradaiseng. Ke eng se se dirang gore go se ka ga nna jalo gone jaanong? Sa ntlha, re batho ba ba nang le boleo, re a lwala e bile re a swa. Le fa go ntse jalo, mo Kgaolong ya 5, re ithutile gore Jesu o ne a re swela gore re kgone go tshelela ruri. Ga go pelaelo gore o gakologelwa mafoko a a mo Efangeleng ya ga Johane, a a reng: “Modimo o ratile lefatshe mo go kalo mo a bileng a ntsha Morwawe yo o tsetsweng a le esi, gore mongwe le mongwe yo o dumelang mo go ene a se ka a senngwa mme a nne le botshelo jo bo sa khutleng.”—Johane 3:16.
20 Bothata jo bongwe ke gore batho ba le bantsi ba dira dilo tse di bosula. Ba bua maaka, ba a tsietsa e bile ga ba itshware sentle. Ga ba batle go dira thato ya Modimo. Batho ba ba dirang dilo tse di boikepo ba tla senngwa ka nako ya ntwa ya Modimo ya Aramagedona. (Pesalema 37:10) Lebaka le lengwe la go bo thato ya Modimo e sa dirwe mo lefatsheng ke gore dipuso ga di kgothaletse batho go e dira. Dipuso di le dintsi di ba kgothaletsa go dira se se bosula, di setlhogo kgotsa di tletse ditiro tsa boferefere. Baebele e bua fela ka tlhamalalo e re: ‘Motho o laotse motho yo mongwe go mo utlwisa botlhoko.’—Moreri 8:9.
21. Bogosi bo tla dira jang gore thato ya Modimo e dirwe mo lefatsheng?
21 Morago ga Aramagedona, batho ba tla busiwa ke puso e le nngwe fela, e leng Bogosi jwa Modimo. Bogosi joo bo tla dira gore thato ya Modimo e dirwe le go tlisa masego a a molemolemo. Ka sekai, bo tla fedisa Satane le madimona a gagwe. (Tshenolo 20:1-3) Maatla a setlhabelo sa ga Jesu a tla dirisiwa gore batho ba ba ikanyegang ba se ka ba tlhola ba lwala le fa e le go swa. Go na le moo, ba tla kgona go tshelela ruri fa Bogosi joo bo busa. (Tshenolo 22:1-3) Lefatshe le tla dirwa paradaise. Ka jalo, Bogosi bo tla dira gore thato ya Modimo e dirwe mo lefatsheng, e bile bo tla itshepisa leina la Modimo. Seno se bolela eng? Se bolela gore kgabagare, mongwe le mongwe yo o tla bong a tshela fa Bogosi jwa Modimo bo busa o tla tlotla leina la ga Jehofa.
BOGOSI JWA MODIMO BO TLA TSAYA KGATO LENG?
22. Re itse jang gore Bogosi jwa Modimo bo ne jwa se ka jwa tla fa Jesu a ne a le mo lefatsheng kgotsa ka bonako fela fa a sena go tsosiwa mo baswing?
22 Fa Jesu a ne a bolelela barutwa ba gagwe gore ba rapele ba re, “A bogosi jwa gago bo tle,” go ne go bonala sentle gore Bogosi bo ne bo ise bo tle ka nako eo. A bo ne jwa tla fa Jesu a ne a tlhatlogela kwa legodimong? Nnyaa, ka gonne Petere le Paulo ba ne ba re fa Jesu a sena go tsosiwa, boporofeti jo bo mo go Pesalema 110:1 bo ne jwa diragadiwa mo go ene, jo bo reng: “Jehofa o raya Morena wa me a re: ‘Nna kafa seatleng sa me sa moja go fitlha ke baya baba ba gago gore e nne sebeo sa dinao tsa gago.’” (Ditiro 2:32-35; Bahebera 10:12, 13) O ne a tshwanelwa ke gore a lete lobakanyana.
Fa Bogosi jwa Modimo bo busa, thato ya gagwe e tla dirwa mo lefatsheng jaaka e dirwa kwa legodimong
23. (a) Bogosi jwa Modimo bo simolotse leng go busa? (b) Re tla tlotla ka eng mo kgaolong e e latelang?
23 O ne a tshwanetse go leta lobaka lo lokae? Mo lekgolong la bo19 le la bo20 la dingwaga, baithuti ba ba tlhoafetseng ba Baebele ba ile ba bala dipalo mme ba lemoga gore lobaka lwa go leta ga gagwe lo ne lo tlile go khutla ka 1914. (Malebana le letlha leno, leba Dintlha Tse di Oketsegileng, ditsebe 215-18.) Ditiragalo tsa lefatshe tse di neng tsa simolola ka 1914 di ne tsa tlhomamisa gore baithuti bano ba ba tlhoafetseng ba Baebele ba ne ba opile kgomo lonaka. Go diragadiwa ga boporofeti jwa Baebele go bontsha gore ka 1914, Keresete o ne a nna Kgosi mme Bogosi jwa Modimo jwa selegodimo jwa simolola go busa. Ka jalo, re tshela mo ‘lobakeng lo lokhutshwane lwa nako’ lo lo saletseng Satane. (Tshenolo 12:12; Pesalema 110:2) Gape, re ka bua re sa okaoke gore go ise go ye kae, Bogosi jwa Modimo bo tla tsaya kgato ya go dira gore thato ya gagwe e dirwe mo lefatsheng. A dikgang tseno ga di go itumedise? A o a di dumela? Kgaolo e e latelang e tla go thusa go bona gore eleruri Baebele e ruta dilo tseno.
Ithute mo go Oketsegileng
THULAGANYO YA GO ITHUTA BAEBELE
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?


text:
1 Samuele
22 Ka jalo Dafide a tswa koo+ a falolela+ kwa logageng+ lwa Adulama;+ mme bomorwarraagwe le botlhe ba ntlo ya ga rraagwe ba utlwa ka gone mme ba fologela koo kwa go ene. 2 Mme batho botlhe ba ba nang le matshwenyego+ le batho botlhe ba ba neng ba na le yo ba mo kolotang+ le batho botlhe ba ba moya o bogalaka+ ba simolola go phuthegela mmogo+ kwa go ene, mme a nna molaodi wa bone;+ mme batho ba ba neng ba na le ene ya nna ba ba ka nnang makgolo a manè.
3 Moragonyana Dafide a tswa koo a ya kwa Misepa kwa Moabe+ mme a raya kgosi ya Moabe a re: “Tsweetswee a rre le mmè+ ba nne le lona go fitlha ke itse gore Modimo o tla ntira eng.” 4 Ka jalo a dira gore ba nne fa pele ga kgosi ya Moabe, mme ba tswelela ba nna le ene malatsi otlhe a Dafide a neng a le mo lefelong+ le go sa tsenweng mo go lone ka one.
5 Fa nako e ntse e tsamaya moporofeti Gada+ a raya Dafide a re: “O se ka wa tswelela o nna mo lefelong le go sa tsenweng mo go lone. Tsamaya, mme o tsene mo lefatsheng la Juda.”+ Ka gone Dafide a tsamaya mme a tsena mo sekgweng sa Herethe.
6 Mme Saulo a utlwa gore Dafide le banna ba ba neng ba na le ene ba ne ba bonwe, fa Saulo a ne a ntse kwa Gibea kafa tlase ga setlhare sa motamariseka+ mo lefelong le le kwa godimo a tshotse lerumo+ la gagwe ka seatla le batlhanka ba gagwe botlhe ba eme go mo dikologa. 7 Foo Saulo a raya batlhanka ba gagwe ba ba emeng go mo dikologa a re: “Reetsang tsweetswee, lona Babenjamine. A morwa Jese+ o tla naya lona lotlhe masimo le masimo a mofine?+ A o tla lo tlhoma lotlhe go nna balaodi ba dikete+ le balaodi ba makgolo? 8 Gonne lo ntogetse leano la boferefere, lotlhe fela; mme ga go na ope yo o lotlegelang tsebe ya me+ fa morwaake a dira kgolagano+ le morwa Jese, e bile ga go na ope wa lona yo o nkutlwelang botlhoko a bo a lotlegela tsebe ya me gore morwaake o tlhotlheleditse motlhanka wa me go ntsogologela e le yo o laletseng jaaka go ntse gompieno.”
9 Fa a rialo Doege+ wa Moedoma, jaaka a ne a okametse batlhanka ba ga Saulo, a araba a re: “Ke bone morwa Jese a tla mo Nobe kwa go Ahimeleke+ morwa Ahitube.+ 10 Mme o ne a mmoletsa+ mo go Jehofa; a mo naya mefago,+ mme a ba a mo naya tšhaka+ ya ga Goliathe wa Mofilisitia.” 11 Kgosi ya akofa ya roma gore go bidiwe Ahimeleke morwa moperesiti Ahitube le botlhe ba ntlo ya ga rraagwe, baperesiti ba ba neng ba le kwa Nobe.+ Ka jalo botlhe ba tla kwa kgosing.
12 Jaanong Saulo a re: “Reetsa tsweetswee, wena morwa Ahitube!” mme a re: “Ke fano morena wa me.” 13 Mme Saulo a tswelela a mo raya a re: “Ke ka ntlha yang fa lo ntogetse leano+ la boferefere, wena le morwa Jese, ka go mo naya senkgwe le tšhaka, le gore a bolediwe mo Modimong, gore a ntsogologele e le yo o laletseng jaaka go ntse gompieno?”+ 14 Foo Ahimeleke a araba kgosi a re: “Mme ke mang mo batlhankeng ba gago botlhe yo o tshwanang le Dafide,+ yo o ikanyegang,+ e bile e le mogwe+ wa kgosi le molaodi wa bafemedi ba gago le gone a tlotlwa mo ntlong ya gago?+ 15 A ke simolotse gompieno go mmoletsa+ mo Modimong? Go ka se direge ka nna! A kgosi e se ka ya latofatsa motlhanka wa yone ka sepe le ntlo yotlhe ya ga rre, gonne mo go seno sotlhe motlhanka wa gago o ne a sa itse sepe se sebotlana kgotsa se segolo.”+
16 Mme kgosi ya re: “Ruri o tla swa,+ Ahimeleke, wena le ntlo yotlhe ya ga rrago.”+ 17 Morago ga moo kgosi ya raya batabogi+ ba ba emeng go e dikologa ya re: “Retologang lo bolaye baperesiti ba ga Jehofa, ka gonne le bone seatla sa bone se na le Dafide le ka gonne ba ne ba itse gore e ne e le motshabi mme ba se ka ba go lotlegela tsebe ya me!”+ Mme batlhanka ba kgosi ba ne ba sa batle go ntsha seatla sa bone go tlhasela baperesiti ba ga Jehofa.+ 18 La bofelo kgosi ya raya Doege+ ya re: “Wena retologa o tlhasele baperesiti!” Ka yone nako eo Doege wa Moedoma+ a retologa mme a tlhasela baperesiti mme mo letsatsing leo a bolaya+ banna ba le masome a le robedi le botlhano ba ba tsholang khiba+ ya leloba. 19 Le eleng Nobe+ motse wa baperesiti a o kgemetha ka bogale jwa tšhaka, monna le mosadi, ngwana le losea lo lo anyang le poo le esele le nku ka bogale jwa tšhaka.
20 Le fa go ntse jalo, morwa mongwe wa ga Ahimeleke morwa Ahitube, yo leina la gagwe e neng e le Abiathare,+ a falola mme a tshaba a ya go sala Dafide morago. 21 Foo Abiathare a bolelela Dafide a re: “Saulo o bolaile baperesiti ba ga Jehofa.” 22 Fa a rialo Dafide a raya Abiathare a re: “Ke ne ka itse sentle mo letsatsing leo,+ ka gonne Doege wa Moedoma o ne a le teng, gore ruri o ne a tla bolelela Saulo.+ Ke nna ka namana ke foseditseng moya mongwe le mongwe wa ntlo ya ga rrago. 23 A ko o nne fela le nna. O se ka wa boifa, gonne le fa e le mang yo o batlang moya wa me o batla moya wa gago, gonne o mongwe yo o tlhokang gore ke mo sireletse.”+